Iklan dan hasut

Pada tahun 1959 aku dalam darjah tiga.Ketika itu keluarga kami duduk di Ulu Klawang.Kami tinggal di rumah guru Sekolah Umum Batu Serambai.Pada awal tahun, Cikgu Zaleha Sidek menerima sebuah buku diari bergambar.Buku diari ini adalah hadiah dari United States Information Service (USIS).Ini pastilah sebahagian daripada tugas kedutaan di Kuala Lumpur untuk memberi maklumat tentang negara besar yang bernama Amerika Syarikat (AS).Dalam buku ini banyak gambar-gambar yang amat menarik lagi cantik.Gambar kampung di AS.Gambar ladang buah limau di California.Gambar koboi naik kuda di ladang.Gambar kota New York.Gambar ibu kota AS, Washington DC.Memang cantik dan menarik.Ada satu gambar dari buku diari ini yang terlekat dalam hati aku.Ini gambar sabun Lux.Gambar ini menjadi ingatan kerana aku tidak sangka di AS juga ada orang yang menggunakan sabun mandi Lux.Pada hemat aku ketika itu sabun mandi Lux ialah sabun mandi Tanah Melayu.Ini kerana sabun mandi Lux menjadi sabun mandi kami sekeluarga.Malah dalam kedai Makcik Jarah yang terletak di depan sekolah Batu Serambai ada sabun mandi Lux dijual dengan harga 25 sen sebuku.Aku merasa bangga melihat orang AS pakai sabun Lux macam aku di Ulu Klawang.Pada sabun Lux yang keluarga aku pakai ada gambar Minah Salleh yang cun terpapar pada kertas pembalut.Aku tidak tahu siapa Minah Salleh ini.Apa yang aku faham Minah Salleh ini juga menggunakan sabun Lux.Minah Salleh pakai sabun Lux menyebabkan dia jadi cantik.Aku pun faham, kita yang berkulit sawo matang jika pakai sabun yang sama pasti juga akan jadi cantik.Beberapa tahun kemudian wajah Minah Salleh di pembungkus sabun Lux bertukar.Kali ini wajah Latifah Omar.Aduh! Latifah Omar ini memang aku minati.Latifah dengan tahi lalat di dagu adalah mimpi khayal aku.Latifah cun dan bergetah.Aku yang dibesarkan oleh filem Melayu Cathay Keris.Justeru aku amat mengenali Latifah.Latifah selalu berlakon menjadi kekasih Nordin Ahmad.Latifah selalu memiliki kawan bernama Roseyatimah.Roseyatimah pula akan menjadi kekasih Mustapha Maarof.Aku tak sangka Latifah akan menggantikan muka Minah Salleh dikertas pembalut sabun Lux.Aku juga bertambah bangga kerana Latifah yang cun bergetah juga memakai sabun Lux seperti kami sekeluarga di Ulu Klawang.Ketika aku menonton filem Melayu di Ruby Theatre di Kuala Klawang, ada juga ditunjukkan filem pendek.Seorang Minah Salleh yang berkemban nak masuk ke dalam tab mandi.Dia ada membawa sabun Lux.Kemudian Minah Salleh dalam tab mandi.Kemudian dengan berbuih-buih Minah Salleh ini akan menyapu badan dengan sabun Lux.Kemudian aku terbaca satu temubual bersama Latifah.Mengikut Latifah kerana wajahnya digunakan oleh sabun Lux, maka saban bulan syarikat sabun itu akan menghantar sabun ke rumah Latifah.Apabila sesiapa datang ke rumah Latifah, maka sahih terbukti bahawa Latifah sah menggunakan sabun mandi Lux.Aku berfikir juga kenapa aku tidak ditemubual.Aku akan buktikan keluarga Cikgu Zaleha anak beranak juga menggunakan sabun mandi Lux sama seperti Latifah Omar.Bila aku sudah lama ke sekolah, maka aku mula faham tentang gambar Minah Salleh dan Latifah Omar di kertas pembalut sabun Lux.Ini namanya iklan.Muka mereka digunakan untuk mengiklankan sabun Lux.Iklan ini menayangkan muka yang cun lagi bergetah.Bakal pembeli sabun Lux ini jika mandi menggunakan Lux maka kulit mereka pasti akan jadi licin, cun dan bergetah seperti kulit muka Latifah.Aku semakin sedar Latifah yang aku minati itu adalah umpan untuk menarik hati bakal pembeli.Para pembeli diumpan oleh kecantikan Latifah.Ketika itu aku terfikir kalau hanya kerana cantik, kenapa syarikat Lux tidak menggunakan muka Tengku Alawiyah kawan sedarjah aku.Anak Tok Penghulu Ulu Klawang ini juga aku takrifkan sebagai cun dan bergetah.Pasti ada sebab yang lain.Pemahaman aku tentang wanita dijadikan umpan ini datang lambat.Ada perkara-perkara lain yang datang bersama umpan yang bernama Latifah Omar.Kisah Latifah Omar dengan sabun Lux ini aku bawa berkelana hingga ke London.Tiba-tiba telefon aku berdering lagi.“Hello Rais. There is a job.”Di hujung talian suara Jimmy dari Oriental Casting.“Rais is my father. He is in Malaysia. Call me Isham.”Sekali lagi aku betulkan nama panggilan untuk diri aku.Rais ini nama ayah aku.Ini cara budaya panggilan nama untuk orang Eropah.Mereka memanggil kita mengikut nama ayah kita.“Sorry Isham.”Jimmy minta maaf.“No worries mate.”Ini ucapan gaya Australia aku yang aku belajar di Melbourne ketika aku berkelana di negara itu.“Amex advert. Need a guy, Asian bloke… are you keen?”Satu lagi kerja filem dalam otak aku.“What is Amex?”Aku budak kampung duduk di London bertanya .“Amex the credit card. American Express Credit Cards. They are doing commercial… with a Bali Hotel.” Jimmy memberi pencerahan.“Ooo cool count me in.”Dalam kepala apakah aku ada peluang meninggalkan kota London yang sejuk.Mungkin penggambaran akan dilakukan di Bali atau Jamaica.“I think the shoot in London at Hilton Park Lane. I will mail you the details.”Jimmy menerangkan di mana penggambaran akan berjalan.Ciss. Aku kecewa. Bukan ke Bali atau ke Jamaica, masih di London.Aku tahu hotel ini.Aku selalu ternampak ketika aku naik bas.Park Lane ini kawasan mewah.Bukan seperti wilayah East End atau Brixton.Park Lane wilayah West London tempat kediaman orang kaya-kaya.Tempat bercanda-canda Tok Arab, Orang Minyak, Orang kaya Baru dan Orang Kaya Lama.Kalau kita main Monopoly kita tahu nilai mahal Park Lane.Aku pernah sekali masuk dalam Hilton Park Lane ini.Ceritanya begini: Aku dapat panggil telefon dari adik Kamarazaman Yacob, yang kawan-kawan panggil dia Zaman.Si Zaman ini kawan lama dari zaman Universiti Malaya.Adik Kamarazaman bernama Sabri.Ketika Sabri menelefon aku, dia menginap di Hotel Hilton Park Lane.Aku tak pernah kenal sosok bernama Sabri ini.Rupa muka pun tak pernah aku lihat.Kawan aku Zaman pernah bercerita pada aku bahawa adiknya bernama Sabri pelajar jurusan undang-undang di Universiti Malaya.Si Sabri ini juga pernah menjadi presiden Persatuan Mahasiswa Universiti Malaya (PMUM).Nampaknya dari sejarah, abang dan adik pernah memimpin PMUM.Ketika Sabri menelefon aku, dia dalam lawatan ke London bersama Menteri Pelancongan Sabaruddin Chik.Aku difahamkan si Sabri ini bertugas sebagai setiausaha kepada pak menteri ini.Setiausaha jenis apa aku tidak tahu dan aku tidak ambil pot.Ketika ini aku sudah jadi Londoner.Tak ikut sangat hal politik Malaysia.Aku mencadangkan bertemu di Delhi Brasserie di daerah Soho, London.Aku tahu restoran ini.Tapi tak pernah masuk.Kali ini kerana ada Sabri nak belanja, maka aku memilih restoran ini.Sesudah menjamu selera masakan India, Sabri mempelawa aku minum kopi ke Hilton.Ah! Aku tidak menolak.Dari Soho kami ambil teksi menuju ke Park Lane.Inilah kali pertama dalam hidup aku masuk ke Hotel Hilton.Aku tidak tahu pun berapa harga secawan kopi.Pasti melintasi lima pound sterling.Si Sabri yang membayar dengan tanda tangan biliknya.Tiba-tiba aku terlibat sekali lagi dengan Hotel Hilton.Kali ini aku perlu berlakon di Hilton Park Lane.“Isham. If they ask you special hair cut or shave your beard or special dress. You tell me…. will bill them extra.”Jimmy agen aku memberi penjelasan.Wow! Kuat betul kuasa Equity – Persatuan pelakon di Kota London menjaga kebajikan.Ketika ini Maria gadis dari Finland menjahitkan aku satu jaket dari kain Tweed.Jadi tak perlu aku membuat jaket baru.Aku diminta memakai seluar hitam, berjaket dan berbaju lengan panjang.Wajib dilihat kacak dan bergaya sebagai pelanggan yang selalu ke Hilton.Di London kasut aku sentiasa Doc Mart.Semua pakaian yang diperlukan tidak menjadi masalah kerana aku yang bekerja sebagai pelayan restoran, memiliki pakaian jenis ini.Sabtu petang hari yang ditetapkan, aku sampai ke hadapan Hilton.Aku nampak tenaga kerja sudah bersedia.Lampu penggambaran terpasang.Aku pergi mendaftar diri.Pengarah, Mat Salleh berumur dalam 40-an.Aku lihat pakaian dia macam fesyen punk tak jadi.Aku hanya tersenyum.Apa pun fesyen salah yang dipakai, dia pengarah filem iklan ini.Aku hanya pelakon dan wajib ikut arahan.Babak aku: Aku dengan dua Mat Salleh wajib berjalan menuju ke pintu Hotel Hilton.Berjalan dengan bergaya santai datang bercuti ke Hilton.Filem iklan ini tidak ada kata bual.Yang perlu rupa bentuk dan gaya aku berjalan dan menuju ke pintu Hilton.Aku pelajar filem merasa amat bangga kerana kini aku dapat berpeluang melihat bagaimana iklan dibuat dengan menggunakan kamera 35mm.Aku belum pernah melihat kamera jenis ini.Dari pintu hotel masuk ke dalam hotel.Kamera mengikuti kami.Aduh! Bila aku masuk ke dalam coffee house Hilton aku terperanjat.Semuanya diubah suai.Tempat aku dan Sabri minum dahulu kini menjadi ruang tamu Hilton di Bali.Di atas meja kelihatan buah-buahan tropika, nenas, kelapa muda, pisang yang diselang seli dengan bunga orkid.Pisang dan nenas dua buah yang agak mahal harganya di London.Buah kelapa muda memang mustahil hendak dijumpai.Entah dari mana ianya diterbangkan untuk menjadi prop iklan ini.Babak kami berjalan menuju ke meja kafe.Ini sahaja lakonan aku, berjalan macam orang kaya yang ingin bercanda-canda di Hilton.Lakonan aku berjalan ini pun diambil tiga kali.Memang susah orang tak berduit nak berlakon macam orang kaya.Jalan pun tidak betul.Dalam bahasa orang filem “three takes”.Tiga kali ambil rakaman.Di satu babak lain seorang Mat Salleh kacak dan bergaya sedang duduk semeja dengan seorang minah yang cun dan bergetah.Mereka sedang berlabun mesra dalam kafe yang dihiasi oleh bunga yang menggambarkan “ambiance” tropika.Mat Salleh inilah bintang utama iklan ini.Aku jangkakan setelah selesai minum kopi Mat Salleh ini akan memanggil pelayan meminta bil.Apabila bil sampai maka dia akan meletakkan kad Amex ke dalam dulang bayaran.Lima jam kemudian semua beres.Iklan ini tidak akan melebihi satu minit apabila disiapkan.Dalam dunia iklan tiada iklan panjang sampai tiga atau lima minit.Epilog 1:Selesai penggambaran aku menapak ke Soho.Lalu aku teringat akan Latifah Omar dengan iklan sabun mandi Lux.Latifah terus diberi kan sabun Lux untuk membuktikan bahawa dia menggunakan sabun ini.Aku terfikir alangkah bahagianya aku jika aku diberi kad Amex untuk membuktikan bahawa aku adalah pengguna kad kredit ini.Tapi hakikatnya dari dahulu hingga ke hari ini aku tidak memiliki apa-apa bentuk kad kredit.Jauh sekali memiliki Amex.Tapi aku dijadikan umpan, berlagak sebagai orang kaya memasuki Hotel Hilton untuk memancing penonton agar memiliki Amex.Epilog 2:Aku belum pernah melihat jauh sekali bermalam di bilik Hotel Hilton.Hotel Hilton KL Sentral aku nampak setiap pagi dari Jirat Hokkien ketika aku membawa anjing aku, Tak Tak dan Ezi berjalan setiap pagi dan petang.Aku hanya nampak tapi belum pernah masuk Hilton KL Sentral.Epilog 3:Pada 8 Januari 2015, aku didapati bersalah.Aku dituduh menghasut orang ramai untuk keluar berdemonstrasi melawan kerajaan.Aku dituduh di bawah Akta Hasutan 1948.Mahkamah Sesyen mendapati aku bersalah.Aku didenda RM 5,000.Pendakwa merayu ke Mahkamah Tinggi.Pendakwa tak puas hati aku hanya kena denda.Pada 15 Januari 2016, Mahkamah Tinggi menjatuhkan aku hukuman penjara sembilan bulan penjara.Aku membuat rayuan.Pada 16 Mei 2016, tiga Hakim di Mahkamah Rayuan menolak hukuman Mahkamah Tinggi dan mengekalkan hukum denda RM 5,000, keputusan Mahkamah Sesyen.Epilog 4:Sebulan kemudian aku sempat melihat iklan Amex ini di saluran ITV London.Aku melihatnya iklan 30 saat ini hanya sekali.Aku tidak tahu di stesen TV negara mana lagi iklan ini dijual.Desas-desus yang aku dengar pengarah dibayar berbelas ribu pound.Mungkin bajet filem ini mencecah 100 ribu pound.Epilog 5:Bagaimana peranan iklan ?Apakah iklan tidak menghasut?Latifah Omar diberi sabun Lux untuk menghasut orang kampung agar membeli sabun mandi ini.Malah kita tidak tahu apakah betul-betul Latifah yang cun bergetah mandi menggunakan sabun Lux.Apa yang terbukti sahih menghasut ialah Hishamuddin Rais.Dia menghasut penonton untuk menggunakan kad kredit Amex.Walhal Hishamuddin seumur hidup tidak pernah memiliki kad Amex.Hishamuddin berlagak sebagai orang kaya bercanda-canda di Hilton untuk menghasut penonton agar datang ke Hilton dan memiliki kad Amex.Malah Hishamuddin menipu penonton kerana dia sendiri tidak memiliki kad Amex.Hakikatnya kalau Sabri adik Kamarazaman Yacob tidak mempelawa Hishamuddin Rais ke Hilton Park Lane, London sampai kiamat pun Hishamuddin tidak akan berupaya untuk bercanda-canda di Hilton Park Lane.Ini kerana dia tidak memiliki modal.Iklan juga ialah penghasut dan menghasut.Malah lebuh buruk lagi kerana iklan menghasut dengan menipu.Ketika aku mengajak dan menghasut orang ramai keluar berdemo ianya bukan penipuan.Ianya lahir dari niat hati yang jujur.


2,437 kes positif, jumlah jangkitan Covid-19 kini melebihi 300,000

Sebanyak 2,437 kes baru Covid-19 dikesan hari ini, menjadikan angka keseluruhan penularan dalam negara berjumlah 300,752 kata Ketua Pengarah Kesihatan Dr Noor Hisham Abdullah.Katanya, sebanyak 3,251 pesakit pulih dan dibenarkan pulang, menjadikan jumlah keseluruhan angka sembuh 273,417 kes.“Selangor mencatatkan kes harian tertinggi iaitu sebanyak 914 kes diikuti Johor (340), Kuala Lumpur (337) dan Perak (287),” katanya dalam satu kenyataan hari ini.Kes aktif dengan kebolehjangkitan pula kini berjumlah 26,205.“Daripada jumlah itu 202 pesakit di tempatkan di Unit Rawatan Rapi termasuk 93 memerlukan bantuan alat pernafasan,” katanya.Noor Hisham memaklumkan terdapat 9 lagi kematian, menjadikan jumlah mangsa yang maut meningkat kepada 1,130 orang.


Rayuan Sapura Energy terhadap Rafizi berhubung dokumen imbuhan didengar 8 Ogos

Mahkamah Tinggi Kuala Lumpur hari ini menetapkan 8 Ogos untuk mendengar rayuan oleh Sapura Energy Bhd terhadap keputusan Mahkamah Sesyen membenarkan Menteri Ekonomi Rafizi Ramli mendapatkan dokumen berhubung gaji dan elaun dibayar kepada Shahril Shamsuddin, semasa menjadi Ketua Pegawai Eksekutif (CEO) Sapura Energy Bhd.
Peguam Rafizi, Navpreet Singh semasa mengesahkannya berkata tarikh itu ditetapkan Timbalan Pendaftar Mahkamah Tinggi Rozana Husin pada prosiding pengurusan kes secara dalam talian hari ini.
Pada 14 April lepas Hakim Mahkamah Sesyen Lailatul Zuraida [email protected] dalam membenarkan permohonan Rafizi, mengarahkan supaya syarikat berkenaan mengemukakan dokumen yang diminta oleh Ahli Parlimen Pandan itu dalam tempoh sebulan daripada tarikh keputusan (14 April).
Susulan itu Sapura Energy memfailkan notis rayuan bertarikh 25 April, terhadap keputusan berkenaan.
“Pendaftar yang arif (Rozana Husin) memberikan arahan untuk memfailkan hujah bertulis menjelang 11 Julai dan hujah jawapan menjelang 25 Julai,” kata Navpreet ketika dihubungi media.
Pada 24 November lepas, Rafizi memfailkan permohonan itu dan meminda pembelaannya yang difailkannya pada Julai tahun lepas.
Dalam permohonan itu, Rafizi telah memohon kebenaran mahkamah untuk Sapura Energy mendedahkan pakej imbuhan dan elaun Shahril.
Shahril memfailkan saman terhadap Rafizi pada Mei tahun lepas, berikutan kenyataan Rafizi dalam tiga artikel yang disiarkan di akaun media sosialnya antara 31 Mac hingga 4 April tahun lepas.
Artikel berkenaan sebagai reaksi terhadap kewajaran menggunakan dana awam untuk menyelamatkan syarikat itu seperti yang dicadangkan bekas perdana menteri, Najib Razak, yang mahu kerajaan menyuntik lebih banyak dana ke dalam Sapura Energy.
Rafizi yang membantah pandangan Najib mendakwa dana awam tidak seharusnya digunakan bagi melindungi golongan elit.


‘Frontliner’ menyarung kembali sut perang

Para petugas barisan hadapan (frontliners) khususnya petugas kesihatan sekali lagi berhadapan cabaran besar apabila negara kini dilanda gelombang ketiga pandemik Covid-19 dengan jumlah kes positif baharu kembali mencatat tiga angka sejak 23 September lepas.Dalam tempoh lebih kurang tiga minggu sehingga kini, jumlah kes harian baru tinggi dicatatkan saban hari dengan Sabah menjadi ‘medan peperangan’ paling kritikal.Semalam, jumlah kes baharu harian Covid-19 di Malaysia mencatatkan rekod tertinggi sejak pandemik itu melanda negara dengan 871 kes, menjadikan angka keseluruhan sebanyak 20,498 kes.Ketua Pengarah Kesihatan Dr Noor Hisham Abdullah pada sidang media perkembangan terkini Covid-19 berkata, perkembangan terbaharu itu menjadikan jumlah kes aktif dengan kebolehjangkitan virus itu pada 7,049 kes.Sabah pula terus mencatatkan jumlah kes tertinggi dengan 702 kes (80.6 peratus).Tiada istilah serikNoor Hisham sebelum ini pada 12 Oktober menyifatkan perjuangan petugas barisan hadapan dalam menentang pandemik Covid-19 di Sabah mencapai tahap kritikal dan beberapa strategi serta pendekatan akan diambil untuk memutuskan rantaian penularan wabak berkenaan di negeri itu.Perintah Kawalan Pergerakan Bersyarat (PKPB) telah dilaksanakan di seluruh Sabah berkuat kuasa 13 hingga 26 Oktober , manakala di Selangor, Kuala Lumpur dan Putrajaya (14-27 Oktober) serta di Wilayah Persekutuan Labuan (17-30 Oktober), bagi tujuan mengekang penularan pandemik.Meskipun menyarung peralatan perlindung diri (PPE) yang berlapis-lapis dan melakukan ujian calitan (swab test) di bawah khemah yang panas membahang mungkin bukan lagi menjadi isu utama, namun sebagai manusia biasa, perasan bimbang, takut, sedih dan kecewa pastinya tetap bersarang dalam diri setiap petugas kesihatan dan sukarelawan yang terlibat.Ramai dalam kalangan mereka telah ditugaskan ke Sabah serta beberapa kawasan zon merah di Semenanjung.Berkongsi pengalaman, Pegawai Perubatan Jabatan Kecemasan dan Trauma Hospital Tawau, Sabah, Dr Saraswathy Subramaniam berkata beliau tidak sabar untuk kembali bertugas setelah tamat menjalani tempoh kuarantin selepas didapati positif Covid-19 pada 29 September lepas.Saraswathy, 29, dijangkiti pandemik itu sewaktu ditugaskan di Hospital Semporna pada awal September lepas berikutan peningkatan jumlah kes di daerah berkenaan.“Tubuh badan menjadi sangat lemah, hampir pitam malah saya turut mengalami keradangan jantung akibat jangkitan Covid-19. Sungguh pun begitu, tiada istilah serik untuk diri ini.“Saya tidak sedih ketika disahkan positif Covid-19 malah sudah bersedia untuk menerima sebarang risiko saat diarahkan bertugas di Hospital Semporna. Walaupun ketika itu saya turut mengalami gangguan deria bau, saya sangat bersyukur kerana ada keadaan pesakit lain yang lebih teruk daripada itu,” katanya ketika dihubungi Bernama baru-baru ini.Kini dengan situasi semasa yang diibarat ‘kembali ke medan perang’ Saraswathy berkata, petugas kesihatan terpaksa bertungkus lumus bekerja tanpa mengira siang dan malam malahan tidur juga tidak mencukupi memandangkan jumlah pesakit yang bertambah dan tidak setara dengan kemudahan yang ada.Lebih membuatkan golongan itu semakin lelah ialah apabila ada pesakit yang ‘menghilangkan diri’ ketika menunggu keputusan ujian saringan sekali gus menambah risiko sehingga ada petugas kesihatan yang dijangkiti Covid-19.“Sabah kini dalam keadaan tenat dan apa yang berlaku mengajar saya betapa berharganya kehidupan. Sebagai doktor, saya akui berdepan cabaran untuk merawat pesakit yang terlibat kerana saat mereka tiba di hospital, keadaan mereka sudah teruk – di peringkat empat dan lima, dengan pelbagai komplikasi.“Apa yang boleh kami lakukan ialah mematuhi prosedur operasi standard (SOP), mengurangkan sebanyak mungkin kontak, memberi rawatan segera apabila pesakit mempunyai simptom dan memastikan kebersihan di tahap maksimum,” katanya yang berasal dari Kuala Selangor dan akan kembali bertugas di Hospital Semporna pada minggu ini.“Tubuh badan menjadi sangat lemah, hampir pitam malah saya turut mengalami keradangan jantung akibat jangkitan Covid-19. Sungguh pun begitu, tiada istilah serik untuk diri ini.Bagai ‘dejavu’Bagi Pakar Perubatan Kecemasan Pusat Perubatan Universiti Malaya (PPUM) Dr Mohd Afiq Mohd Nor, kejadian yang berlaku ketika berada di beberapa zon merah di Semenanjung serta Sabah seolah-olah ‘dejavu’ buat dirinya serta petugas kesihatan yang lain.Jelas beliau yang berpengalaman selama 10 tahun di Jabatan Kecemasan, persediaan yang sedang dilakukan di PPUM kini umpama mengulangi apa yang berlaku pada Mac lepas.“Kita perlu susun semula petugas, pasang semula khemah saringan, ingatkan semula cara pemakaian PPE serta SOP. Fasa pemulihan selepas tiga bulan ‘berperang’ dengan Covid-19 dulu pun belum habis, kini kita perlu sambung semula demi kepentingan rakyat,” katanya.Meskipun berpengalaman mengendalikan situasi itu namun perkara yang paling ingin dielakkan ialah tidak mahu ada rakan sepasukan yang ‘kecundang’ akibat dijangkiti Covid-19.Katanya, melihat sendiri ada petugas yang disahkan positif dengan kesakitan yang dialami seperti sesak nafas dan mengharungi tempoh kuarantin membuatkan rasa bimbang berlipat ganda walaupun setiap langkah keselamatan telah diambil.“Sebab itu kita selalu ingatkan setiap petugas supaya jangan lalai ketika mengendalikan pesakit atau peralatan. Sebab kita tak tahu bila-bila masa sahaja akan ada pesakit yang terdedah dan terlepas masuk ke bilik rawatan,” katanya.Turut senada dalam perkara itu, pegawai perubatan di Jabatan Kecemasan dan Trauma Hospital Kuala Lumpur (HKL) Dr Ahmad Samhan Awang tidak menafikan tahap tekanan yang dialami para petugas perubatan tidak boleh dipandang remeh.“Stres (tekanan) fizikal kerana beban kerja yang bertambah dan jika ada rakan setugas yang di kuarantin, beban kerja semakin berat. Tekanan mental turut bertambah apabila ada pesakit yang menyembunyikan sejarah ada kontak rapat.“Tiada pilihan kecuali terus bertahan di samping sering memberi kata-kata semangat kepada rakan setugas untuk terus kuat kerana rakyat Malaysia menaruh harapan tinggi kepada ‘frontliners’ untuk meratakan lengkungan jangkitan pandemik,” katanya.Bapa kepada dua orang cahaya mata itu turut menyifatkan itulah pengorbanan yang perlu dihadapi petugas barisan hadapan malah beliau sendiri pada bila-bila masa bersedia untuk dihantar ke kawasan zon merah termasuk di Sabah, memandangkan banyak tenaga dan pengalaman menguruskan situasi kritikal diperlukan di negeri itu ketika ini.Kental hadapi zon merahBagi Pengerusi Kelab Belia Tinagayan (Kebat) Fazlan Thomas, biarpun ramai yang menganggap tindakannya bersama 16 sukarelawan lain sebagai ‘kerja gila’ apabila sanggup bergadai nyawa berkhidmat di kawasan zon merah bilik gerakan Projek Perumahan Rakyat (PPR) Bubul Ria, Semporna, namun baginya ia adalah secebis pertolongan yang boleh disalurkan di saat Sabah dilanda musibah.Jelas lelaki berusia 32 tahun itu, idea untuk berkhidmat di bilik gerakan berkenaan timbul apabila terdapat rakan dari pertubuhan bukan kerajaan (NGO) dan pihak Kementerian Kesihatan Malaysia (KKM) sendiri meminta bantuan sukarelawan memandangkan kakitangan Hospital Semporna semakin hari semakin berkurangan susulan beberapa petugas yang didapati positif Covid-19 dan terpaksa dikuarantin.“Kebat cuba membantu memandangkan kami juga tidak dapat bergerak untuk agihan makanan dan susu seperti sebelum ini berikutan PKPB.“Saya menghebahkan di media sosial sedang mencari sukarelawan dan tidak menyangka ramai yang berminat termasuklah dari daerah lain bahkan dari Sarawak dan juga Semenanjung,” katanya yang menjelaskan khidmat pasukan itu bermula 11 Oktober lepas selepas menjalani ujian saringan.Walaupun berdepan pelbagai risiko termasuk dijangkiti Covid-19, kesemua sukarelawan yang bertugas setakat ini mampu menarik nafas lega memandangkan mereka sepenuhnya di bawah seliaan KKM di mana aspek penjagaan SOP amat dititikberatkan.Jelas beliau yang turut bertindak sebagai urusetia bagi pengurusan sukarelawan di bilik gerakan berkenaan, antara tugas tetap sukarelawan yang berumur antara 17 dan 40 tahun itu adalah menyahkuman kawasan sekitar, memberi makanan kepada pesakit serta menguruskan keperluan logistik dan dokumentasi bilik gerakan.“Kami sudah menguatkan hati dan semangat untuk menyertai misi ini walaupun ada antara kami yang terpaksa tinggal sementara di flat PPR Bubul Ria kerana risau akan keselamatan ahli keluarga apabila perlu berulang-alik ke rumah,” katanya sambil menambah turut ‘mengambil’ semangat para petugas kesihatan yang bertungkus lumus berjuang demi rakyat dan negara.Semoga para petugas barisan hadapan terus kuat dan cekal dalam menghadapi ‘peperangan’ ini di samping rakyat juga sama-sama memainkan peranan #kitajagakita.Memetik ciapan Noor Hisham melalui akaun Twitter beliau pada 8 Oktober lepas: “Kepada semua petugas barisan hadapan, ingatlah bahawa kita adalah pelindung kesihatan rakyat dan keselamatan negara, kita adalah barisan pertahanan terakhir. Kita mesti terus bersemangat dan kuat. Kesihatan menyatukan kita semua melawan satu musuh, Covid-19, bersama-sama. Insya-Allah”.


Tanah runtuh: 11 penghuni pangsapuri berdepan detik cemas

11 penghuni di sebuah pangsapuri tiga tingkat di Persiaran Syed Putra di Ibu Negara, berdepan detik cemas apabila tebing tanah berhampiran kediaman mereka runtuh akibat hujan lebat, malam tadi.Jurucakap Pusat Gerakan Operasi Bomba Kuala Lumpur berkata bomba menerima panggilan kecemasan kira-kira 10 malam dan seterusnya menghantar jentera ke tempat kejadian.“Sejurus menerima panggilan, bomba mengerahkan 17 anggota dari Balai Bomba Penyelamat (BBP) Hang Tuah dan BBP Seputeh untuk melihat kejadian tebing runtuh itu.“Setibanya di lokasi kejadian, terdapat hakisan tanah tebing menyebabkan bahagian bawah bangunan pangsapuri itu yang mempunyai keseluruhan enam unit rumah terjejas akibat hakisan tanah,” katanya kepada Bernama.Ekoran itu, beliau berkata kesemua 11 penghuni rumah terlibat dinasihatkan keluar atas faktor keselamatan selepas Dewan Bandaraya Kuala Lumpur (DBKL) membuat penilaian bahawa kediaman berkenaan tidak selamat diduduki buat sementara.Jurucakap bomba itu berkata pemeriksaan di sekitar lokasi mendapati sebuah rumah kongsi dibina di atas tebing bukit itu yang didiami tujuh penghuni terdiri daripada lima lelaki dan dua wanita dewasa warga asing.“Mereka (penghuni warga asing) juga diarahkan keluar dan kes ini diserahkan kepada DBKL untuk tindakan selanjutnya,” katanya dan menambah operasi itu tamat kira-kira 11.45 malam.


Seorang lagi warga Malaysia gagal dalam usaha terakhir bebas dari tali gantung Singapura

Seorang banduan warga Malaysia yang dijatuhkan hukuman mati di Singapura gagal dalam usaha perundangan terakhirnya untuk mengelak daripada dihukum gantung, ketika kontroversi mengenai seorang lagi warga Malaysia sedang berusaha daripada menjalani hukuman mati di republik itu menjadi perhatian dunia.Peguam Pannir Selvam Pranthaman, Too Xing Ji, berkata Mahkamah Rayuan Singapura hari ini menolak permohonan anak guamnya untuk meringankan hukuman mati yang dikenakan terhadapnya empat tahun lalu.Pannir berhujah dia sepatutnya menerima sijil bantuan substantif di bawah Seksyen 33B Akta Penyalahgunaan Dadah republik tersebut.Penghujahan berhubung sijil tersebut boleh memberikan peluang kepada Pannir meringankan hukumannya kepada penjara seumur hidup.Penghujahan itu adalah berdasarkan fakta dia memberi maklumat kepada Biro Narkotik Pusat (CNB) yang membawa kepada penahanan seorang lagi penyeludup dadah.Bagaimanapun Too berkata peguam negara memfailkan afidavit lanjut selepas pendengaran lisan pada 9 Mac, mengatakan walaupun maklumat yang diberikan adalah benar, ia tidak berguna kerana CNB sudah pun mengetahuinya.“Selepas mendengar hujahan lanjut, Mahkamah Rayuan menolak rayuan dengan alasan lisan yang pendek,” kata Too.“Ringkasnya, mereka berkata syarat statut tersebut menuntut maklumat itu mesti boleh digunakan. Kerana CNB mengatakan dalam afidavit bahawa mereka tidak menggunakan maklumat Pannir, maka dia tidak layak untuk dapatkan sijil tersebut.”Pannir didapati bersalah kerana membawa dadah ke Singapura dan dijatuhi hukuman mati pada 2017.Dia disabitkan kesalahan tersebut pada 27 Jun 2017 oleh Mahkamah Tinggi Singapura atas tuduhan memperdagangkan 51.84g diamorfin di Pusat Pemeriksaan Woodlands pada 2014.Bagaimanapun, dia menerima penangguhan hukuman mati pada 2019, beberapa jam sebelum dijadualkan menjalani hukuman mati pada 24 Mei lalu, membolehkannya untuk mencabar tindakan presiden Singapura yang enggan memberikan pengampunan kepadanya.Dia juga turut menulis dua buah lagu dari penjara Changi, dengan kerjasama artis popular tempatan bagi menentang hukuman mati.Lagu pertamanya, “Arah Tuju”, dinyanyikan Santesh Kumar yang terkenal dengan single Melayu “Amalina” pada 2014.Lagu kedua Pannir, “Bukan Sekadar Hikayat”, dinyanyikan penyanyi rap India tempatan Samson Thomas diterbitkan pada September lalu.


Sorry.


Malaysia ungguli perlumbaan daki 1,500 anak tangga Bangunan Empire State

Warga Malaysia Soh Wai Ching memenangi pertandingan Empire State Building Run-Up, perlumbaan tahunan mendaki anak tangga menara yang diadakan di Bangunan Empire State, New York City, merangkul gelaran juara nombor satu dunia.
Soh yang ditaja Majlis Bandaraya Petaling Jaya (MBPJ) menamatkan pendakian dalam masa 10 minit 44 saat, menewaskan Ryoji Watanabe dari Jepun (10:57), Fabio Ruga dari Itali (11:19), Goerge Heimann dari Jerman ( 11:40) dan Omar Bekkali dari Belanda (12:03).
Soh yang merupakan juara bertahan sebelum ini, turut dinobatkan sebagai juara keseluruhan pada perlumbaan kali ke-44 pada 6 Oktober.
"Kami menajanya. Walaupun dia adalah seorang anak muda yang rajin dan berdedikasi dalam menduduki ranking dunia, namun dia tak dapat bantuan tajaan,” kata Ahli Majlis MBPJ Derek Fernandez.
"Dia memberi kebanggaan kepada kami."
Soh merupakan graduan sains sukan Universiti Malaya.
Perlumbaan Empire State Building Run-Up adalah pertandingan mendaki menara di mana peserta akan berlumba untuk mencatatkan masa terbaik menaiki 86 tingkat di mana jumlah keseluruhannya anak tangganya sebanyak 1,576 langkah.


Menteri bentang RUU pinda Perlembagaan bagi kali kedua di Dewan Rakyat

Kerajaan hari ini membentangkan Rang Undang-Undang (RUU) Perlembagaan (Pindaan) 2021 bagi bacaan kali kedua di Dewan Rakyat hari ini.RUU itu dibaca oleh Menteri di Jabatan Perdana Menteri (Undang-Undang dan Parlimen) Wan Junaidi Tuanku Jaafar sebelum dibahaskan ahli Parlimen bagi sebelum undian dibuat bagi mendapatkan sokongan dua pertiga ahli Dewan Rakyat.Wan Junaidi berkata, pindaan tersebut adalah berkaitan dengan komitmen Malaysia terhadap Perjanjian Malaysia 1963 (MA63), membabitkan empat fasal dalam Perlembagaan Persekutuan.Empat fasal tersebut ialah Fasal (2) Perkara 1 Perlembagaan Persekutuan, tafsiran “the Federation” di bawah Fasal (2) Perkara 160 Perlembagaan Persekutuan, tafsiran baru Hari Malaysia di bawah Fasal (2) Perkara 160 Perlembagaan Persekutuan dan Fasal (6) dan (7) Perkara 161A Perlembagaan Persekutuan.RUU itu dibentangkan bagi mengembalikan perkataan “Negeri-Negeri Melayu” serta “Negeri-Negeri Borneo” dalam Persekutuan, selepas ia dikeluarkan menerusi Akta Perlembagaan (Pindaan) 1976.“Pelaksanaan Rang Undang-Undang ini adalah bagi mengukuhkan kedudukan Sabah dan Sarawak dalam Persekutuan Malaysia.Menurut Wan Junaidi, RUU itu juga akan memberikan tafsiran baru kepada Hari Malaysia dengan menjelaskan penggunaannya dalam Perlembagaan Persekutuan.“Persefahaman dan kestabilan politik, ekonomi serta sosial di Malaysia yang dicapai melalui RUU ini adalah penting bagi membentuk asas yang kukuh dalam sebuah Keluarga Malaysia,” katanya ketika membacakan pindaan RUU itu di Dewan Rakyat hari ini.Sebelum ini, kerajaan Sabah, Sarawak dan majlis khas bersetuju dengan pindaan RUU itu yang dibaca kali pertama pada November lalu.Pada 2019, kerajaan Pakatan Harapan telah membentangkan bacaan kali kedua pindaan tersebut namun gagal mendapat sokongan dua pertiga ahli Dewan Rakyat.RUU itu akan dibahaskan oleh ahli Dewan Rakyat petang ini.


PH Melaka terbuka terima calon dari luar negeri

Pakatan Harapan (PH) Melaka bersifat terbuka dan tidak menolak kemungkinan menerima calon luar Melaka untuk bertanding di mana-mana enam kerusi Parlimen di negeri berkenaan pada Pilihan Raya Umum ke-15 (PRU15).
Pengerusi PH Melaka Adly Zahari berkata pertimbangan itu akan dilihat dengan syarat calon "payung terjun" itu mampu memberikan perkhidmatan terbaik kepada rakyat.
"Parti ini bersifat nasional, tiada garis atau kawasan negeri menghalang kita dalam memberi perkhidmatan kepada rakyat. Jadi kita cari calon berpotensi yang mampu memberi perkhidmatan kepada masyarakat," katanya.
Beliau berkata demikian kepada pemberita selepas hadir ke Jelajah Mega Harapan Negeri Melaka dan Pelancaran Jentera PRU15 Harapan Melaka Taman Sungai Petai Permai, lewat malam tadi, yang dilancarkan pengerusi PH yang juga Presiden PKR Anwar Ibrahim.
Pada masa yang sama, Adly memaklumkan komposisi calon yang akan diketengahkan pada PRU15 mungkin terdiri daripada gabungan muka baharu dan lama.
Mengulas mengenai senarai calon, Adly berkata PH Melaka kini hanya menunggu Amanah untuk memuktamadkan senarai akhir calon yang dijangka diserahkan pada 30 Oktober ini.
"Secara asasnya kita semua hampir memuktamadkan (senarai calon). Insya Allah, apabila semua parti sudah sepakat ia akan diumumkan dalam masa terdekat," katanya.


Kehadiran pesawat tentera China di Malaysia ‘latihan rutin’ atau ‘amaran rutin’?

Siasatan MalaysiaNow mendapati insiden melibatkan 16 pesawat China yang melakukan penerbangan berdekatan wilayah Malaysia minggu ini menggambarkan sebuah tindakan mirip kepada “amaran rutin” dari Beijing terhadap musuh-musuhnya di wilayah ini, tetapi kali ini dengan aset utama ketenteraan Amerika Syarikat (AS) dan penemuan terbaru minyak di Malaysia menjadi sasarannya.Tindakan terbaru itu berlaku ketika tentera AS meneruskan program Freedom Navigation Operation (Fonop), sebuah usaha bagi menunjukkan kehadiran AS bagi mencabar tuntutan-tuntutan wilayah di perairan dan ruang udara antarabangsa.Kapal pengangkut yang dilengkapi senjata nuklear USS Ronald Reagan terlibat dalam program Fonop di Laut China Selatan dalam usaha melemahkan cita-cita hegemoni China di wilayah itu.Kehadiran AS sememangnya dialu-alukan negara-negara yang terlibat dalam ketegangan itu walaupun tidak ditunjukkan secara terang-terangan.Beberapa pulau dan terumbu maritim di Spratly menjadi kawasan perebutan enam buah negara termasuk, China , Taiwan, Vietnam, Filipina, Malaysia dan Brunei.China dilihat mendominasi dengan saiz negara dan kekuatan senjatanya sekaligus mengawal kawasan tersebut dan mengubahnya menjadi lokasi pelancaran senjata dan pesawat tenteranya.Selain itu, potensi perairan tersebut yang kaya dengan sumber perikanan dan dipercayai menyimpan minyak mentah dan karbon hidro turut menghangatkan lagi konflik di Laut China Selatan sehingga kawasan itu berpotensi menjadi titik konflik paling berbahaya selepas Teluk Parsi.Malaysia sering mengelak daripada konfrontasi secara langsung dengan China berbanding jiran-jirannya yang lebih keras mengkritik seperti Filipina dan Indonesia.Kapal tentera Amerika Syarikat USS Ronald Reagan. Sebuah jentera pengangkut pesawat berlabuh di Hong Kong pada 21 November 2018. Kapal itu dilaporkan menuju Timur Tengah ketika ini. Gambar: APNamun insiden “tunjuk kekuatan” pada Isnin oleh 16 pesawat Tentera Udara Republik Rakyat China memperlihatkan tindakan terbaru bagi mengundang kemarahan sehingga menyebabkan Tentera Udara Diraja Malaysia (TUDM) mengeluarkan kenyataan yang jarang-jarang dikeluarkan lengkap bersama beberapa gambar pintasan pesawat-pesawat China tersebut.Beijing menafikan pihaknya menceroboh ruang udara Malaysia.Sebaliknya jurucakap kedutaan China mendakwa penerbangan pesawat tenteranya itu adalah “rutin latihan tentera udara China dan tidak menyasarkan mana-mana negara”.“Mengikut peruntukan undang-undang antarabangsa, tentera udara China memiliki kebebasan untuk melaksanakan penerbangan di ruang udara yang relevan,” katanya dipetik daripada laporan AFP.Seorang sumber yang arif dengan isu ketenteraan di perairan Laut China Selatan berkata tidak dinafikan China tidak menceroboh ruang udara wilayah Malaysia (12 batu nautika dari kawasan pesisir) kerana ia berlaku di luar kawasan sejauh 60 batu nautika.“Namun dakwaan kononnya ia ‘latihan rutin’ menunjukkan ia sememangnya dirancang sebagai percubaan untuk intimidasi,” kata sumber kepada MalaysiaNow.Hanya beberapa hari sebelum itu, laporan media AS memetik beberapa sumber yang berkata USS Ronald Reagan akan bergerak menuju ke Timur Tengah.Namun perisikan Beijing tidak bergantung dengan laporan-laporan tersebut dan percaya kapal pengangkut pesawat AS itu membawa senjata-senjata taktikal ke kawasan tersebut sebagai sebahagian daripada program Fonop.MalaysiaNow maklum sejak beberapa tahun lalu aktiviti-aktiviti ketenteraan China di perairan itu menyebabkan aktiviti-aktiviti strategik secara besar-besaran melibatkan ketenteraan dan perisikan oleh seterunya termasuk Malaysia.Dapatan utamanya menunjukkan kewujudan tiga pulau kecil diubah menjadi kawasan “kubu pertahanan” untuk China dilengkapi tempat perlindungan pesawat, radar pertahanan dan sistem komunikasi selain peluru berpandu darat ke air dan darat ke darat.Ketiga-tiga pulau buatan itu dikenali sebagai Fiery Cross Reef, Subi Reef dan Mischief Reef.Namun apa yang menjadi kebimbangan ketika ini adalah berkaitan aktiviti penerokaan minyak di Laut China Selatan.Sejak 2019, ketegangan mulai timbul antara China dan Malaysia selepas kapal penggerudi yang bekerja untuk Petronas memulakan penerokaan baru minyak dan gas di kawasan 200 batu nautika di zon ekonomi eksklusif (EEZ) berhampiran Malaysia.Ia kemudian menjadi tegang pada April tahun lalu apabila kapal-kapal peninjau China mengganggu kapal Malaysia.Kejadian tersebut berlaku di kawasan berbentuk U yang dipanggil “nine dash line” atau sembilan garis putus yang menandakan tuntutan Beijing, sekali gus mendakwa memiliki hampir keseluruhan Laut China Selatan.Asia Maritime Transparency Initiative (Amti) yang memberikan kemaskini mengenai keselamatan maritim dalam sebuah laporan tahun lalu berkata insiden melibatkan program penerokaan minyak Petronas itu tidak akan menjadi kejadian pertama dan terakhir.Amti memberikan amaran kepada kerajaan-kerajaan dan operator komersial yang terlibat di wilayah tersebut “akan berdepan kesukaran” sehingga menyebabkan sebarang penerokaan minyak mentah di Laut China Selatan “mungkin terpaksa berdepan gangguan berisiko tinggi oleh China”.Malaysia tidak mampu membiarkan ugutan sedemikian berpanjangan, justeru isyarat lebih tegas diberikan bagi mengelakkan wujudnya vakum kuasa oleh negara-negara terlibat di Laut China Selatan.Dengan kehadiran 16 pesawat China pada Isnin, maka Malaysia mempunyai alasan untuk menghantar mesej tegas.


Asyraf samakan kerjasama Umno-DAP dengan politik dinamik Nabi Muhammad

Ketua Pemuda Umno, Asyraf Wajdi Dusuki menyifatkan kerjasama antara Umno dan DAP dalam membentuk kerajaan sama seperti dinamika politik Nabi Muhammad.
Ketika berucap pada Perhimpunan Agung Pergerakan Pemuda Umno 2022 di PWTC hari ini, beliau berkata, situasi kerjasama itu ibarat yang dizahirkan Rasulullah menerusi perjanjian “Hilf Al-Fudul” dengan Kafir Quraisy di Mekah dan permuafakatan dengan Yahudi di Madinah.
Katanya, keputusan untuk berganding bahu dengan musuh Umno itu bukanlah sesuatu yang mudah kerana sudah banyak hati yang terguris dan sudah banyak jiwa yang terluka.
"Kalau ikutkan emosi, buat apa berdamai dengan pihak yang bukan sekadar mengguris perasaan tetapi di tangan mereja jugalah darah para syuhada' dalam kalangan shabat dan kerabat Nabi terkorban.
"Kaau ikutkan sentimen, buat apa berpakat dengan pihak yang jelas memusuhi Islam dan selamanya tiadk akan pernah mahu merestui perjuangan Islam.
"Namun kerjasama antara Nabi dengan sekutu Baginda tidak sesekali menggadaikan akidah dan perjuangan agama.
“Nabi tidak sesekali berkompromi pada perkara yang meliubatkan prinsip dan kedaulatan bangsa dan negara,” katanya.
Menurut Asyraf, hikmah kerjasama Nabi dengan golongan bukan Islam demi memastikan agama dan bangsa itu terus subur menjadi panduan parti itu.
Terdahulu, Umno yang menerajui Barisan Nasional (BN) mengalami kekalahan terburuk pada Pilihan Raya Umum ke-15 (PRU15) apabila hanya berjaya meraih 26 kerusi Parlimen.
Sokongan yang diberikan BN bersama Gabungan Parti Sarawak (GPS) dan Gabungan Rakyat Sabah (GRS) terhadap Pakatan Harapan (PH) membolehkan blok pimpinan itu membentuk kerajaan persekutuan yang menamakan Anwar Ibrahim sebagai perdana menteri.
Dalam pada itu, Asyraf menegaskan bahawa Umno tidak akan sesekali tunduk atau akur pada apa-apa tuntutan yang akan menjejaskan kedudukan Islam, Melayu-Bumiputera dan Institusi Raja-Raja.
"Kita bermusuh ada hadnya. Kita bersahabat pun berpada-pada.
"Maka Pemuda hendak mengingatkan kepada semua sekutu kita dalam kerajaan, andainya berhajat pentadbiran ini kekal lama, maka utamakanlah rakyat.
"Tunjukkanlah kejayaan dan kemampuan kita bersama-sama.
“Jangan diulang gelojoh kerajaan 22 bulan yang akhirnya memakan diri dan menjauhkan sokongan majoriti," tambahnya.


KPM berusaha keras selesaikan masalah sekolah tumpang di Sabah

Kementerian Pendidikan (KPM) sedang berusaha sedaya upaya menyelesaikan masalah sekolah tumpang membabitkan 23 sekolah di Sabah.Menteri Kanan Pendidikan Radzi Jidin berkata 20 daripada sekolah berkenaan telah mendapat peruntukan RM706 juta untuk pembinaan bangunan sekolah masing-masing, manakala peruntukan bagi tiga sekolah lagi sedang diusahakan.Beliau berkata Sabah mempunyai lebih banyak sekolah tumpang berbanding lain-lain negeri dan ini menjadi cabaran infrastruktur bagi KPM.“Pihak kementerian akan memberi tumpuan terhadap pembinaan sekolah yang tidak siap mengikut jadual. Apa yang penting adalah kita pastikan anak-anak kita mendapat kemudahan pendidikan terbaik,” katanya kepada pemberita selepas merasmikan bangunan baru Sekolah Menengah Kebangsaan (SMK) Libaran semalam.Menurutnya SMK Libaran merupakan salah satu daripada 23 sekolah itu yang baru siap setelah lebih 22 tahun, dengan 597 pelajarnya menumpang di Sekolah Kebangsaan Sungai Padas, kira-kira 3km dari sekolah itu.Sekolah berkenaan yang terletak kira-kira 25km dari Sandakan, dijadual beroperasi mulai 1 Julai ini, melibatkan pelajar Tingkatan Satu hingga Lima.Sementara itu Radzi berkata pihak kementerian sedang berbincang dengan pelbagai pihak mengenai bagaimana cara untuk meningkatkan program pendedahan dan kecintaan terhadap alam sekitar dalam kalangan pelajar.“Anak-anak kita perlu menyedari kita bertanggungjawab menjaga khazanah alam semula jadi untuk tatapan generasi akan datang,” katanya.Semasa lawatannya ke Sandakan, Radzi berkata beliau turut berpeluang melawat Pusat Pemuliharaan Orang Utan Sepilok dan Pusat Konservasi Beruang Madu Borneo serta Pusat Penemuan Hutan Hujan bagi mendapat maklumat lanjut mengenai usaha mencintai alam sekitar.


KP Jakim meninggal dunia

Ketua Pengarah Jabatan Kemajuan Islam Malaysia (Jakim) Paimuzi Yahya meninggal dunia di Hospital Sungai Buloh di Selangor pada jam 1 petang tadi akibat daripada komplikasi jantung dan paru-paru.Menurut Unit Komunikasi Korporat Jakim, jenazah Paimuzi akan dibawa pulang ke rumah beliau di Kuang, Selangor untuk urusan pengebumian pada petang ini.“Semoga roh Almarhum dicucuri rahmat dan ditempatkan bersama golongan yang beriman. Al-Fatihah,” kata Unit Komunikasi Korporat Jakim dalam satu kenyataan hari ini.Semalam Unit Komunikasi Korporat Jakim memaklumkan Paimuzi menjalani pemeriksaan saringan Covid-19 pada Selasa 6 Oktober 2020 di Hospital Sungai Buloh dan keputusan didapati negatif.Bagaimanapun beliau ditempatkan di unit rawatan rapi (ICU) bagi mendapatkan rawatan susulan kerana faktor sejarah kesihatan beliau yang kurang memuaskan.Paimuzi dilantik sebagai ketua pengarah Jakim pada Januari tahun ini.Dalam satu kenyataan pada Januari, pejabat menteri di Jabatan Perdana Menteri berkata, pelantikan dengan Gred Utama A itu bagi mengisi jawatan yang dikosongkan Mohamad Nordin Ibrahim yang bersara wajib pada 27 Disember 2019.Katanya, Paimuzi, 59, yang sebelum ini bertugas sebagai timbalan ketua pengarah (Operasi) Jakim adalah pegawai hal ehwal Islam yang paling kanan di Jakim.“Beliau berkelulusan Ijazah Sarjana Muda pada 1985 dan Ijazah Sarjana (1995) dalam bidang Syariah dari Universiti Malaya.“Beliau mempunyai pengalaman luas dalam pentadbiran hal ehwal Islam apabila mula menyertai perkhidmatan awam pada 1986 dalam Skim Pegawai Hal Ehwal Islam di Jabatan Perdana Menteri,” kata kenyataan itu.Antara jawatan penting yang pernah disandang Paimuzi ialah pengarah Jakim cawangan Sabah (2005) dan pengarah Institut Latihan Islam Malaysia (ILIM) pada 2008.Selain itu beliau pernah menjadi pengarah Darul Quran Jakim pada 2010 dan pengarah Jabatan Agama Islam Wilayah Persekutuan (Jawi) pada 2013 dan ketua pegawai eksekutif, Majlis Agama Islam Wilayah Persekutuan (MAIWP) pada 2017 sebelum kembali ke Jakim.


Mesyuarat Kabinet bincang gunakan dana 1MDB untuk kawasan mereka, kata bekas KSN

Bekas ketua setiausaha negara (KSN) Mohd Sidek Hassan memberitahu Mahkamah Tinggi hari ini bahawa beliau beranggapan 1Malaysia Development Berhad (1MDB) ditubuhkan untuk dijadikan dana politik bagi Barisan Nasional (BN) kerana terdapat perbincangan antara menteri Kabinet mengenai perkara itu.Sidek, 71, ketika pemeriksaan semula oleh timbalan pendakwa raya kanan Gopal Sri Ram berkata terdapat perbincangan di dalam mesyuarat jemaah menteri yang menteri digalakkan untuk mencadangkan bagaimana dana 1MDB boleh digunakan untuk membiayai projek di kawasan mereka.Disoal Sri Ram bagaimana beliau boleh merumuskan bahawa dana 1MDB adalah untuk dana politik BN, Mohd Sidek menjawab, “kerana kesemua menteri (Kabinet) ketika itu ahli BN.”Sri Ram: Bukankah mesyuarat Kabinet tidak seharusnya membincangkan mengenai parti politik?Sidek: Saya adalah penjawat awam. Polisi kerajaan adalah polisi parti memerintah, tidak kira parti BN atau apa sahaja namanya. Polisi kerajaan itu sendiri diperoleh daripada polisi parti, sekumpulan parti atau gabungan parti. Jadi, agak sukar untuk membezakan kedua-duanya.Semalam, Sidek dalam keterangannya memaklumkan, mengikut pemahamannya 1MDB ditubuhkan untuk dijadikan dana politik kepada parti kerajaan ketika itu iaitu BN.Saksi pendakwaan ke-19 itu berkata oleh sebab itu, beliau tidak pernah bertanya kepada bekas perdana menteri Najib Razak atau mana-mana pihak dalam 1MDB berkenaan masalah yang berlaku dalam syarikat tersebut.Disoal lanjut oleh Sri Ram sekiranya Najib pernah mendedahkan dalam mesyuarat Kabinet mengenai hubungannya dengan seorang lelaki yang dikenali dengan nama “Jho Low”, saksi itu menjawab, “saya tidak ingat”.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung esok.


Proses vaksinasi lebih 400 petugas Parlimen bermula hari ini

Proses vaksinasi kepada lebih 400 petugas Parlimen dimulakan hari ini di beberapa pusat pemberian vaksin (PPV) sekitar ibu negara, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Beliau berkata ia merupakan persediaan kepada pembukaan sidang Dewan Rakyat dan Dewan Negara yang akan ditentukan tidak lama lagi.“Kami mahu memastikan bahawa setiap petugas Parlimen mendapat perlindungan sewajarnya bagi mengelak daripada jangkitan berlaku,” katanya dalam sidang media perkembangan PICK bersama Menteri Kesihatan Datuk Dr Adham Baba di Putrajaya hari ini.Mengulas lanjut Khairy berkata pemberian vaksin itu turut meliputi kakitangan Parlimen dan staf yang terlibat dengan pencucian dan katering.Jelasnya setiap ahli Parlimen juga diberitahu bahawa staf yang akan mengiringi mereka ke Dewan Rakyat dan Dewan Negara juga layak untuk terima vaksin.“Dengan harapan apabila Parlimen bersidang nanti semua telah divaksinasi,” katanya.Dalam perkembangan lain, Khairy berkata Malaysia bakal menerima satu juta dos vaksin Astrazeneca sumbangan kerajaan Jepun esok dan satu juta lagi vaksin Pfizer dari Amerika Syarikat pada Jumaat.Katanya Malaysia amat mengalu-alukan dan menghargai sumbangan berkenaan yang melambangkan keprihatinan serta kepercayaan kedua-dua negara itu terhadap kerajaan Malaysia dalam usaha memerangi Covid-19 di negara ini dan sebagai sokongan terhadap program imunisasi global.“Bekalan ini akan dapat memperhebat PICK dan bantu Malaysia mencapai nilai-nilai ambang yang digariskan dalam Pelan Pemulihan Negara (PPN). Kesemua vaksin yang diperoleh akan diedarkan segera ke semua fasiliti dan PPV untuk kegunaan PICK dalam masa terdekat,” katanya.Beberapa PPV mega juga akan mula beroperasi pada kadar lebih tinggi hari ini dengan pelaksanaan suntikan dos kedua, antaranya PPV KLCC yang kapasitinya akan meningkat kepada 8,000 dos suntikan sehari dan PPV Setia City akan meningkat kepada 6,000 dos suntikan sehari, kata Khairy.“Semua fasiliti terlibat dipersiapkan untuk menampung kadar vaksinasi lebih tinggi bagi memastikan kelancaran operasi dan untuk mengelakkan kesesakan di PPV mega kita,” katanya.


Kabinet lulus draf RUU anti lompat parti

Kabinet telah meluluskan draf Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti yang dijangka dibentangkan di Dewan Rakyat, pada Isnin ini.
Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berkata pembentangan dan perbahasan RUU itu akan diteruskan dalam sesi Mesyuarat Kedua Penggal Kelima Parlimen Ke-14 mengikut garis masa seperti dirancang.
“Pemakluman mengenai draf RUU ini dalam mesyuarat jemaah menteri semalam (13 Julai) berjalan lancar melalui suatu Nota Jemaah Menteri dan tiada persoalan dibangkitkan serta nota itu dipersetujui sebulat suara oleh Jemaah Menteri,” katanya dalam kenyataan hari ini.
Beliau berkata surat rasmi telah dikemukakan kepada Yang di-Pertua Dewan Rakyat Azhar Azizan Harun bagi mendapatkan kelulusan untuk RUU itu dan draf penyata (laporan) Jawatankuasa Pilihan Khas Parlimen berkaitan peruntukan larangan ahli Dewan Rakyat bertukar parti dibentangkan di meja ahli Dewan Rakyat pada 18 Julai ini sebagai rujukan dan penelitian awal.
Katanya ini dibuat selaras Peraturan Mesyuarat 60 Peraturan-peraturan Majlis Mesyuarat Dewan Rakyat.
Beliau turut mengulangi komitmen kerajaan untuk bacaan kali kedua draf RUU itu diadakan pada 27 dan 28 Julai, tertakluk kepada budi bicara Yang di-Pertua Dewan Rakyat.
Wan Junaidi turut memaklumkan Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti telah memuktamadkan pindaan kecil dalam draf penyata pada Selasa (12 Julai) dan mengesahkan draf penyata berkenaan.


1.5 juta individu lengkapkan dua dos vaksin setakat ini

Jumlah keseluruhan pemberian dos pertama dan kedua vaksin Covid-19 di negara ini setakat semalam telah mencecah 5,675,002 dos, kata Menteri Kesihatan Dr Adham Baba.Beliau berkata seramai 1,588,915 individu telah melengkapkan dua dos vaksin manakala 4,086,087 individu menerima dos pertama.Lima negeri yang mencatatkan penerima kedua-dua dos tertinggi ialah Selangor dengan 207,077 diikuti Sarawak (181,690), Johor (161,082), Perak (147,250) dan Kuala Lumpur (141,071), katanya menerusi akaun Twitter hari ini.Mengenai vaksinasi harian bagi Program Imunisasi Covid-19 Kebangsaan, Dr Adham berkata 164,282 dos diberikan semalam melibatkan 128,400 penerima suntikan pertama manakala 35,882 lagi dos kedua.Sementara itu, berdasarkan laporan harian jumlah pendaftaran kumulatif vaksin dalam laman sesawang www.vaksincovid.gov.my, sebanyak 15,072,779 pendaftaran direkodkan setakat semalam.


Lebih 12 juta dewasa terima dos penggalak

Sebanyak 12,022,117 individu dewasa atau 51.4% daripada populasi kumpulan itu di negara ini telah menerima suntikan dos penggalak Covid-19 setakat semalam.Berdasarkan data di laman web CovidNow, sejumlah 22,925,383 individu atau 97.9% daripada populasi dewasa di negara ini telah melengkapkan vaksinasi mereka, manakala 99.1% atau 23,202,227 individu telah menerima sekurang-kurangnya satu dos vaksin.Bagi populasi remaja berumur antara 12 dan 17 tahun, sejumlah  2,788,724 individu atau 88.6% daripada kumpulan itu telah melengkapkan vaksinasi, manakala 2,867,902 individu atau 91.1% telah menerima sekurang-kurangnya satu dos vaksin.Semalam 28,683 dos vaksin telah diberikan, melibatkan 210 dos pertama, 288 sebagai dos kedua dan 28,185 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 63,601,771 dos.Sementara itu menurut portal Github kementerian kesihatan, tujuh kematian akibat Covid-19 dilaporkan semalam, dengan masing-masing dua di Johor dan Selangor, manakala satu kematian direkodkan masing-masing di Pahang, Perak dan Terengganu.


Aktivis OKU lantang meninggal dunia

Aktivis orang kelainan upaya (OKU) yang lantang bersuara, Anthony Siva Balan Thanasayan meninggal dunia akibat jangkitan paru-paru di Pusat Perubatan Universiti Malaya (PPUM) di Kuala Lumpur hari ini.
Bekas ahli Majlis Bandaraya Petaling Jaya (MBPJ) itu merupakan OKU sejak lahir dan terpaksa menggunakan kerusi roda sejak berusia 10 tahun.
Beliau aktif memperjuangkan hak OKU di tempat awam terutama fasiliti membabitkan golongan itu.
Anthony juga mengasaskan Reaching Out to Educate the Able-bodied and Care for the Handicapped (Reach) dan Petpositive, sebuah badan bukan kerajaan yang menggunakan haiwan untuk terapi bagi golongan OKU dan warga emas.
Beliau lantang mengkritik beberapa pihak antaranya Ibrahim Ali yang meminta Karpal Singh berdiri dalam Parlimen walaupun bekas pengerusi DAP itu seorang OKU.
Selain itu, beliau turut mengkritik ahli Majlis Kebangsaan Bagi Orang Kurang Upaya, Ruziah Ghazali pada 2019 yang menyatakan, ibu bapa malu antara punca anak OKU tidak didaftarkan.
Baru-baru ini, Anthony turut menyelar pihak yang mahu menggunakan status OKU untuk manfaat politik, dalam insiden membabitkan Ahli Parlimen Hulu Langat Sany Hamzan pada Disember lalu.
Sementara itu, sahabat beliau, Derek Fernandez menyifatkan Anthony sebagai pejuang kerana tekadnya untuk memperkasakan golongan OKU.
"Beliau mengajar bagaimana untuk melihat daripada perspektif berbeza.
“Beliau menyedarkan saya bahawa kita semua akan menjadi kurang upaya satu hari nanti," katanya.
Menurut Fernandez, Anthony tidak kisah jika terpaksa bertikam lidah dengan pelbagai pihak termasuklah parti politik, namun semuanya dilakukan dengan jujur dan penuh integriti.


Kementerian Kesihatan harap RUU kawalan produk merokok dibentang awal Jun ini

Kementerian Kesihatan (KKM) berharap Rang Undang-Undang (RUU) Kawalan Produk Merokok Demi Kesihatan Awam 2023 yang akan mengawal selia semua produk merokok termasuk bahan merokok mengandungi nikotin yang digunakan untuk tujuan merokok, dibentangkan pada persidangan Parlimen awal Jun ini.
Timbalan Menteri Kesihatan Lukanisman Awang Sauni berkata RUU berkenaan sangat penting bagi melindungi kesihatan generasi muda dan ia merangkumi dua perkara utama iaitu kawalan terhadap produk merokok termasuk rokok elektronik atau vape serta pelaksanaan peruntukan Generasi Penamat Rokok.
"RUU berkenaan sebelum ini tidak sempat dibentangkan dalam sidang Parlimen sebelum ini kerana berlaku pembubaran kerajaan sebelum ini namun KKM akan memastikan komitmen untuk membawa RUU Kawalan Produk Merokok Demi Kesihatan Awam 2023 bagi bacaan kali pertama akan dibentangkan dalam persidangan Parlimen yang akan diadakan selepas cuti Hari Kaamatan dan Hari Gawai.
"Menteri Kesihatan Dr Zaliha Mustafa juga telah membawa kertas RUU berkenaan ke Kabinet pada minggu lepas dan saya dimaklumkan Kabinet telah bersetuju untuk KKM membawa RUU berkenaan untuk bacaan kali pertama," katanya.
Beliau berkata demikian kepada pemberita selepas merasmikan Majlis Sambutan Hari Tembakau Sedunia 2023 Peringkat Kebangsaan yang turut dihadiri Exco Kesihatan, Sumber Manusia dan Perpaduan negeri Ngwe Hee Sem dan Pengarah Kesihatan negeri Dr Rusdi Abd Rahman.
Mengulas lanjut, Lukanisman berkata pelaksanaan RUU berkenaan perlu disegerakan kerana berdasarkan Kajian Kesihatan dan Morbiditi Kebangsaan (NHMS), pengguna rokok elektronik dalam kalangan remaja di negara ini mencatatkan peningkatan sebanyak 14.9 peratus kepada 307,109 orang pada tahun lepas berbanding 9.8 peratus atau 211,084 orang pada 2017.
Beliau berkata berdasarkan jumlah statistik pada tahun lepas, sebanyak 242,849 pengguna terdiri dalam kalangan remaja lelaki manakala 64,260 orang adalah remaja perempuan.
"Peningkatan jumlah pengguna rokok elektronik dalam kalangan remaja amat membimbangkan, justeru bagi mengatasi isu dan masalah penggunaan produk merokok terutama dalam kalangan kanak-kanak dan remaja, kawalan undang-undang perlu diperkukuh melalui RUU berkenaan.
"Ini kerana remaja dan kanak-kanak pada masa kini sangat terdedah dengan lambakan dan tarikan pelbagai jenis produk merokok dan menerusi RUU berkenaan ia diharap dapat mencegah generasi muda daripada memulakan tabiat merokok," katanya.


Bank Dunia semak naik unjuran pertumbuhan Malaysia ketika ekonomi berkembang

Bank Dunia menyemak naik unjuran pertumbuhan Keluaran Dalam Negara Kasar (KDNK) Malaysia bagi 2022 kepada 6.4% daripada 5.5% yang dijangkakan sebelum ini, didorong peningkatan aktiviti ekonomi pada separuh pertama.
Ketua Ahli Ekonomi Bank Dunia bagi Malaysia, Apurva Sanghi berkata data menunjukkan ekonomi ini berkembang jauh melebihi jangkaan pada separuh pertama 2022, dipacu oleh penggunaan domestik yang lebih baik dan pertumbuhan eksport yang kukuh daripada sektor elektrik dan elektronik (E&E) serta komoditi.
Beliau berkata prestasi lebih baik yang dicatatkan sektor perkhidmatan, pelancongan dan pembuatan ditambah dengan peningkatan semula yang dialami sektor pembinaan juga menyumbang kepada unjuran lebih baik dan disemak semula itu.
“Kami menjangkakan momentum positif berterusan sehingga separuh kedua…pertumbuhan pada suku ketiga 2022 dijangka meraih manfaat daripada asas rendah suku ketiga 2021 apabila ekonomi menguncup 4.5%,” katanya semasa taklimat media secara maya bertajuk Perkembangan Ekonomi Asia Timur dan Pasifik oleh Bank Dunia pada Selasa.
Beliau berkata permintaan domestik Malaysia disokong baik pada suku kedua, didorong oleh peningkatan yang dialami pasaran buruh serta langkah seperti kenaikan gaji minimum dan pengeluaran Kumpulan Wang Simpanan Pekerja (KWSP).
Penggunaan swasta meningkat 18.3% pada suku tersebut didorong oleh peningkatan perbelanjaan ke atas item yang diinginkan seperti restoran dan hotel serta perkhidmatan rekreasi manakala pelaburan meningkat 5.8% dalam sektor swasta dan awam, katanya.
Sanghi berkata risiko kenaikan inflasi, kos sara hidup yang lebih tinggi, kesan pengurangan langkah bantuan tunai dan persekitaran luaran yang lembap boleh menimbulkan risiko negatif pada separuh kedua 2022.
“Bagi ekonomi yang hampir 60% bergantung kepada penggunaan swasta dan dua pertiga pertumbuhan disumbangkan oleh penggunaan swasta, sebarang kejutan terhadap permintaan domestik boleh melambatkan atau menjejaskan momentum pertumbuhan pada separuh kedua tahun ini.
“Justeru, pertumbuhan itu mudah terjejas," katanya selain mengingatkan bahawa Malaysia perlu memberi tumpuan kepada membina rangka kerja penggalakan pelaburan yang padu untuk meningkatkan pelaburan langsung asing (FDI).
Beliau berkata selain itu, Bank Dunia menyemak turun unjuran pertumbuhan KDNK Malaysia bagi 2023 kepada 4.2% daripada 4.5% yang dibuat sebelumnya ekoran ketidaktentuan yang dialami dalam persekitaran global.
Terdapat cabaran besar daripada ketidaktentuan ekonomi global termasuk perkembangan terkini di Ukraine, kelembapan di China, peningkatan inflasi dalam negara serta kekurangan pekerja yang boleh mengekang Malaysia daripada mencapai potensi penuh, katanya.
Sanghi berkata bagaimanapun, asas-asas Malaysia kekal kukuh, dan berlandaskan status negara sebagai peserta komoditi utama dan E&E serta gangguan rantaian bekalan yang terhad di Asia berbanding Barat, semua ini akan memberikan sokongan kukuh kepada pertumbuhan.


KKM diberi 2-3 minggu bentang SOP, cadangan buka sempadan, kata PM

Kementerian kesihatan (KKM) diberi masa dua hingga tiga minggu untuk membentangkan kepada kabinet pelbagai cadangan serta prosedur operasi standard (SOP) berhubung pembukaan sempadan negara kepada pelawat, sebelum keputusan mengenainya dimuktamadkan.Perdana Menteri Ismail Sabri Yaakob berkata keputusan membuka sempadan harus dilihat dengan teliti memandangkan pelbagai pendapat diterima kerajaan, termasuk ada kalangan rakyat masih mahu kerajaan membuat intervensi dalam perkara-perkara terutamanya yang melibatkan SOP dan sebagainya, kerana takut dengan penularan Covid-19.“Kalau boleh kita nak buka semula ekonomi, terutamanya pendapatan daripada pelancongn ini besar, jadi boleh membantu negara, tetapi dalam masa yang sama kita perlu lindungi rakyat kita, jadi keseimbangan ini yang sedang dicari oleh KKM. “Kita dah beri tempoh kepada KKM dalam masa dua hingga tiga minggu, mereka kena bentang dalam kabinet untuk kita buat keputusan… sama ada kita hendak buka terus sempadan kita, ataupun masih lagi ada sekatan-sekatan (melibatkan) negara-negara terpilih,” kata beliau kepada pemberita selepas menghadiri Karnival Usahawan dan Koperasi Keluarga Malaysia di Dewan Majlis Bandaraya Iskandar Puteri (MBIP), Taman Nusantara, Johor Bahru hari ini.Ismail berkata demikian ketika ditanya mengenai kenyataan Pengerusi Majlis Pemulihan Negara (MPN) Muhyiddin Yassin semalam yang mengulangi pendirian mengenai kepentingan pembukaan sempadan pada 1 Mac ini.Pada 8 Februari lepas, Muhyiddin mengumumkan keputusan MPN yang bersetuju dengan cadangan supaya Malaysia membuka sepenuhnya sempadan negara tanpa keperluan kuarantin wajib, seawal 1 Mac depan, bagaimanapun menurutnya ia perlu dilaksanakan secara terancang dan berdasarkan penilaian risiko semasa.


Muhyiddin ulangi dakwaan Guan Eng batalkan pengecualian cukai Yayasan Albukhary

Pengerusi Perikatan Nasional (PN), Muhyiddin Yassin mencabar Lim Guan Eng tampil menjelaskan berhubung isu pengecualian cukai membabitkan Yayasan Albukhary ketika menjadi menteri kewangan di bawah pentadbiran Pakatan Harapan (PH) sebelum ini.
Bekas perdana menteri itu berkata, penafian Lim baru-baru ini hanyalah sekadar gimik politik kerana bimbang rakyat akan marah apabila mendapat tahu beliau membatalkan pengecualian cukai kepada yayasan yang banyak berjasa kepada orang ramai.
Menurut Muhyiddin, dakwaan yang dibuatnya adalah berdasarkan fakta selepas menerima maklumat daripada Syed Mokhtar Albukhary sendiri yang datang berjumpanya sebelum meminta Menteri Kewangan pada ketika itu, Tengku Zafrul Aziz untuk mempertimbangkan permohonan tersebut.
"Saya tahu kenapa dia (Lim) cakap begitu, sebab dia takut ia (pengecualian cukai) itu dibatalkan ketika pentadbirannya," katanya pada satu sidang media selepas Perhimpunan Agung Bersatu hari ini.
"Maklumat saya dapat itu sahih, sebab itu dia (Syed Mokhtar) datang ke kerajaan PN untuk minta supaya pengecualian (cukai) diberikan. Bukan (keputusan) oleh saya tetapi Tengku Zafrul."
Lim baru-baru ini menafikan kenyataan Muhyiddin yang mendakwa beliau yang juga pengerusi DAP itu bertanggungjawab atas pembatalan cukai yang sebelum ini diberikan kepada Yayasan Albukhary ketika menjadi menteri kewangan.
Malah, Lim yang juga ahli Parlimen Bagan turut mempertimbangkan untuk mengambil tindakan undang-undang sekiranya Muhyiddin tidak meminta maaf terhadap dakwaan tersebut.
Bagaimanapun, Muhyiddin menegaskan beliau tidak akan meminta maaf atau menarik semula kenyataan itu.
"Kenapa saya perlu tarik semula (kenyataan)?
“Sebab ia perkara yang benar," tegasnya.


Trump tiba di New York untuk pendakwaan

Bekas Presiden Amerika Syarikat (AS) Donald Trump tiba di New York pada petang Isnin untuk menghadapi perbicaraan kes jenayah, lapor Agensi Anadolu.
Juri di Manhattan mendakwa Trump atas pertuduhan berkaitan pembayaran "wang menutup mulut" kepada pelakon filem “lucah” Stormy Daniels.
Bekas presiden itu dijangka tidak akan digari, menurut peguamnya Joe Tacopina.
"Kami akan masuk ke kamar mahkamah, kami akan bertemu hakim, mengaku tidak bersalah...," kata Tacopina.
Trump dijangka kembali ke Florida selepas itu.
Beliau adalah bekas presiden AS pertama yang didakwa atas pertuduhan jenayah dalam sejarah negara AS dan menyifatkan pertuduhan ke atasnya sebagai "penganiayaan politik."
Trump menghadapi lebih daripada 30 pertuduhan.


Polis tahan 3 suspek jual vaksin di Putrajaya, Brickfields

Polis menahan tiga warga tempatan di sekitar Putrajaya dan Brickfields, kerana disyaki terlibat dalam kegiatan penjualan vaksin Covid-19 menerusi panggilan telefon secara rawak, semalam.Ketua Polis Kuala Lumpur Azmi Abu Kassim berkata, mereka yang terdiri daripada dua wanita dan seorang lelaki berumur antara 23 dan 50 tahun itu, ditahan hasil siasatan polis berikutan laporan polis oleh seorang Pegawai Penyelidik Jawatankuasa Petugas Khas Imunisasi Covid-19 (CITF), berhubung perkara itu.Beliau berkata kesemua mereka yang bekerja sebagai pegawai pemasaran di sebuah syarikat swasta, didapati menawarkan serta menjual vaksin Covid-19 dan akan membuat panggilan telefon kepada orang awam.“Mereka kemudian mengenakan harga sebanyak RM420 bagi dua dos vaksin yang akan disuntik. Bayaran bagaimanapun akan dibuat selepas pelanggan selesai menerima kedua-dua dos suntikan.“Hasil serbuan di kediaman suspek, polis merampas enam telefon bimbit selain beberapa dokumen berkaitan kegiatan itu, dan kesemua mereka direman tiga hari bermula hari ini bagi membantu siasatan,” katanya dalam kenyataan hari ini.Azmi berkata, pengesahan turut dibuat oleh ketua sekretariat CITF Persekutuan bahawa, Jawatankuasa Khas Jaminan Akses Bekalan Vaksin Covid-19 tidak memberi kelulusan mana-mana pihak untuk menjual vaksin Covid-19.


Kerajaan tarik balik permohonan lucut hak hampir RM16 juta milik keluarga Azeez

Kerajaan menarik balik permohonan melucut hak wang tunai hampir RM16 juta daripada akaun milik isteri bekas pengerusi Tabung Haji Abdul Azeez Abdul Rahim, Khadijah Mohd Noor dan empat anak mereka termasuk satu lot kedai di Bandar Sunway, milik syarikat mereka.Timbalan pendakwa raya Nik Haslinie Hashim memaklumkan Mahkamah Tinggi hari ini bahawa keputusan itu dibuat Jabatan Peguam Negara berikutan surat representasi yang dikemukakan oleh responden (keluarga Azeez)“Hari ini ditetapkan untuk sebutan dan terdapat perkembangan dari segi siasatan dan juga adanya surat susulan (berhubung representasi) daripada pihak responden bertarikh 15 Februari 2022 di mana Jabatan Peguam Negara bersetuju untuk menarik balik permohonan melucut hak harta tersebut.“Sehubungan itu, perintah pelepasan (harta) akan dibuat boleh pihak pendakwa raya,” katanya. Hakim Muhammad Jamil Hussin kemudian membatalkan permohonan kerajaan tersebut dan melapangkan tarikh pendengaran permohonan yang ditetapkan pada 21 Jun ini.Peguam Prem Ramachandran dan Sharvin Raj yang mewakili keluarga Azeez hadir pada prosiding itu.Pada 8 Februari lepas, Nik Haslinie memaklumkan kepada mahkamah bahawa Jabatan Peguam Negara menolak representasi dikemukakan ahli keluarga Azeez pada 4 Feb lepas berhubung permohonan kerajaan untuk melucut hak harta tersebut. Pada September 2019, kerajaan memohon untuk melucut hak hampir RM16 juta daripada akaun milik Khadijah, empat anaknya iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera termasuk satu lot kedai di Bandar Sunway, milik syarikat mereka, Azeera Management Consultants (M) Sdn Bhd.Pada 18 Disember 2020, Mahkamah Tinggi menolak permohonan ahli keluarga Azeez untuk menangguhkan prosiding melucut hak sementara perbicaraan kes rasuah terhadap ahli Parlimen Baling itu yang sedang berjalan di Mahkamah Sesyen Kuala Lumpur selesai.Azeez, 55, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.Perbicaraan tersebut, bagaimanapun ditangguhkan sementara menunggu keputusan rayuan berhubung pembatalan kesemua pertuduhan itu di Mahkamah Rayuan.


Ismail akan bincang siapa TPM selepas BN menang PRU

Persoalan mengenai wakil parti mana yang akan dijadikan calon timbalan perdana menteri (TPM) sekiranya Barisan Nasional (BN) menang pada Pilihan Raya Umum Ke-15 (PRU15) dan menjadi dominan, hanya akan diputuskan selepas PRU nanti, kata Ismail Sabri Yaakob.
Perdana menteri itu berkata setakat ini perkara paling penting diberi tumpuan adalah untuk BN memenangi PRU15 terlebih dahulu.
“Tak tahu lagi, biar kita (BN) menang pilihan raya dulu, kalau perkara ini (jawatan TPM) dalam manifesto, kalaulah perkara ini dalam manifesto kita, tentu sahaja kita akan pastikan ia dilaksanakan.
“Bagaimanapun kita tunggu lepas kita menang dulu, lepas tu kita bincanglah, sebab tentu sahaja kalau kita teruskan dengan cadangan kita ini, manifesto kita ini, kita akan dapatkan nama… kalau wakil Sabah, Sabah lah yang akan beri nama, kalau wakil daripada Sarawak, kerajaan Sarawak yang akan memberi nama kepada kita,” katanya kepada pemberita selepas merasmikan Majlis Perasmian Penutup Program [email protected] semalam.
Beliau berkata demikian ketika ditanya sekiranya sudah terdapat calon dari Sabah dan Sarawak untuk jawatan TPM.
Ketika ditanya berkaitan kenyataan PAS yang mengatakan tiga jawatan TPM itu bukan satu keperluan kerana ia cuma janji terdesak untuk meraih undi, Ismail secara ringkas berkata: “Itu pandangan daripada PAS lah, biarlah PAS dengan pandangan dia, kita dengan pandangan kita.”
Semalam, Pengerusi BN Ahmad Zahid Hamidi mengesyorkan agar tiga jawatan TPM masing-masing mewakili Sabah, Sarawak dan Semenanjung, diwujudkan jika BN menang dominan pada PRU15.
Zahid mengesyorkan supaya cadangan jawatan kedua tertinggi kerajaan itu dimasukkan dalam manifesto BN.


Calon PH Johari Abdul dipilih sebagai speaker Dewan Rakyat

Bekas ahli Parlimen Sungai Petani Johari Abdul dari Pakatan Harapan (PH) dilantik sebagai Speaker Dewan Rakyat dengan 147 undi, kurang satu undi daripada majoriti dua pertiga.
Sementara calon pembangkang iaitu bekas menteri dalam negeri Mohd Radzi Sheikh Ahmad dari Perikatan Nasional (PN) mendapat 74 undi.
Johari dicalonkan oleh Perdana Menteri Anwar Ibrahim bagi pihak kerajaan manakala Radzi dicalonkan oleh Setiausaha Agung PN Hamzah Zainudin, mewakili pembangkang.
Usul melantik Yang di-Pertua Dewan Rakyat baru dibuat sebaik sahaja mesyuarat pertama Parlimen ke-15 bersidang pada pukul 10 pagi.
Setiausaha Dewan Rakyat Nizam Mydin Bacha Mydin berkata beliau menerima surat cadangan nama Johari dan Radzi daripada Anwar dan Hamzah pada 5 Disember lalu.
Memandangkan lebih daripada satu nama yang dikemukakan, undian bertulis melibatkan semua ahli Parlimen dijalankan selaras dengan Peraturan Mesyuarat 4(3).
Sebelum ini, Azhar Harun memegang jawatan tersebut sejak 13 Julai 2020, namun meletakkan jawatannya berkuat kuasa 18 Disember.
Dalam pada itu, Ahli Parlimen Lanang Alice Lau dan dan Ahli Parlimen Cameron Highlands, Ramli Md Nor dipilih menjadi timbalan speaker Dewan Rakyat selepas masing-masing mendapat 146 dan 148 undi.
Manakala calon dari PN, Ahli Parlimen Masjid Tanah Mas Ermieyati gagal dipilih sebagai timbalan speaker selepas hanya menerima 74 undi.


Kerugian peniaga kecil meningkat ketika ‘lockdown’ dilanjutkan

Ketika pelaksanaan “lockdown” bagi mengekang penularan Covid-19 diumumkan bermula 1 Jun lalu di seluruh negara, pereka fesyen rambut Thelma Mukit tahu perniagaannya akan berdepan hari-hari yang sukar.Sebelum wabak itu melanda Malaysia awal tahun lalu, Thelma memiliki enam pekerja di salunnya yang terletak di Kuching, Sarawak.Namun kini, dia hanya mampu mempertahankan dua pekerjanya.Seperti ribuan perniagaan kecil lain di negeri itu, salun Thelma tidak disenaraikan dalam perkhidmatan perlu.Setiap kali perintah kawalan pergerakan diumumkan, pintu premis perniagaannya terpaksa ditutup daripada beroperasi.Keadaan demikian, memberi kesan buruk kepada situasi kewangannya.Bahkan, sebelum sekatan pergerakan penuh yang baru-baru ini dilaksanakan, pelanggan semakin berkurang.Selama itu, Thelma berdepan kesukaran untuk membayar sewa premisnya, dia terpaksa menggunakan simpanan wang tunainya.“Kami bukan seperti syarikat besar yang mampu membayar kos bulanan mereka,” katanya kepada MalaysiaNow.“Sebagai pemilik perniagaan kecil, saya tidak cukup tunai untuk terus membayar gaji pekerja.”Pasar raya lengang dengan penutupan kedai-kedai susulan sekatang pergerakan penuh.Perkara ini menyebabkan beliau berasa sedih kerana sejak awal salunnya dibuka, Thelma menggaji pekerja-pekerja dari luar bandar bagi membantu mereka memperoleh pendapatan.Sementara itu, ribuan kilometer dari Sarawak, di negeri Hang Tuah, Melaka, Syahir Naser terpaksa menutup perniagaan katering yang merudum selepas acara sosial dilarang.Sebelum pandemik, Syahir biasa memperolehi pendapatan harian sebanyak RM120 dengan kerja penyediaan makanan dan kanopi untuk acara atau majlis selain turut menjalankan perkhidmatan sewaan sistem pembesar suara.Namun, malangnya, pada pertengahan perintah kawalan pergerakan (PKP) 3.0, pemilik premis sewaannya meminta Syahir untuk keluar.“Kalau tak ada PKP, saya mungkin masih dapat jana sejumlah pendapatan,” katanya.“Dapat RM70 sehari pun sudah cukup untuk saya.”Kini, Syahir melakukan apa yang sahaja yang boleh dilakukan, melakukan beberapa pekerjaan selain menyewakan sistem pembesar suaranya ke restoran.Dia juga kini turut menjadi penghantar makanan, mengambil upah memotong rumput dan menjadi pemandu lori sambilan.“Saya tidak yakin apakah saya mampu mulakan perniagaan katering lagi,” katanya.“Namun modal sudah banyak dikeluarkan untuk perniagaan tersebut, jadi saya harus lakukannya juga.“Isteri saya juga menawarkan diri untuk bantu perniagaan tetapi jujur saya cakap, saya tak tahu bila kami boleh mulakan perniagaan semula,” tambahnya.Perniagaan perlu, tetapi operasi masih perlahanKembali ke Sarawak, kira-kira 30km dari pusat bandar Kuching, Miah Seman masih dapat membuka perniagaan kedai runcit kecilnya.Namun, ketika ditemui MalaysiaNow di Kampung Sri Kandong, Miah berkata sekatan pergerakan penuh menyebabkan kerugian kepada peniaga kecil, terutama yang mengusahakan gerai di tepi jalan.“Saya kasihan peniaga wanita Iban dari kampung sebelah beritahu saya mereka tidak dapat buka perniagaan seperti biasa,” katanya.“Oleh itu, saya minta mereka letakkan barang-barang mereka seperti tikar anyaman dan bakul di kedai runcit saya. Lagipun, hanya kedai saya yang dibenarkan beroperasi pada masa ini, dan kedai saya adalah yang paling dekat dengan kampung mereka.”Walaupun perniagaan Miah masih boleh beroperasi, perniagaannya mengalami kerugian teruk kerana Covid-19.Larangan rentas daerah dan negeri, katanya, menjejaskan perniagaannya.Biasanya, kampung tempat tinggal Miah yang terletak di tepi jalan menuju feri Rambungan ke Lundu, menerima ramai pengunjung, terutama sejak lebuh raya Telok Melano-Sematan selesai dibina.“Sesiapa yang ingin pergi ke Ladang Strawberi Jentayu, Matang Wildlife, atau yang ingin menyaksikan bunga Rafflesia di Taman Negara Gunung Gading di Lundu akan melalui kampung ini.“Kawasan ini banyak pengunjung, terutama pada hujung minggu dan waktu cuti. Oleh kerana itu, saya boleh dapat sekurang-kurangnya RM800 sebulan. Tetapi sekarang, dengan larangan perjalanan, jualan saya menurun dengan pendapatan hanya RM200,” katanya.Chua Yong Seng memakai kostum Spiderman untuk menarik perhatian pelanggan ke kedai mi dagingnya.Ketika ramai yang berjuang untuk terus bertahan, Chua Yong Seng pula terpaksa menghentikan perniagaannya, sekurang-kurangnya dalam tempoh mencabar ini.Selama 10 tahun sebelum wabak melanda, dia mengusahakan sebuah restoran makanan laut kira-kira 50km dari Kuching.Namun, sekarang, operasi restoran itu dihentikan kerana operasi untuk membuka restoran pada waktu malam dilarang.Buat masa ini, Chua menjalankan gerai mi daging halal di perhentian bas berdekatan Hospital Serian.“Virus ini benar-benar menjejaskan keadaan kita semua,” katanya.“Wabak ini sangat mencabar bagi saya. Sejak ia melanda, saya hanya dapat memperoleh RM20 hingga RM30 sehari.”Dia berusaha memikirkan pelbagai jalan untuk meningkatkan pendapatannya.Idea terbaru yang difikirnya ialah mengenakan kostum Spiderman.Nampaknya idea itu membuahkan hasil. Ia menarik ramai pelanggan dan Chua berjaya memperoleh RM100 hingga RM200 sehari.Dari penyediaan awal hingga masakan terakhir, semuanya dilakukan oleh Chua seorang.“Saya menyediakan semua ramuan dan memasak mi daging sendiri,” katanya.Satu pinggan mi berharga RM8 bersama sebotol air mineral percuma.Wang pendapatannya tidaklah banyak, namun ia cukup untuk menampung perbelanjaan keluarganya dan membayar sewa kedainya.Berapa banyak lagi kerugian perlu ditanggung?Di Selayang, Selangor, Ariff pernah memiliki perniagaan percetakan yang makin meningkat maju.“Perniagaan kami berjalan lancar sejak awal dibuka,” katanya kepada MalaysiaNow.“Jualan pun tinggi selama dua tahun berturut-turut.”Namun, sejak pandemik melanda, seperti perniagaan yang lain, Ariff juga terpaksa menutup operasi kerana dianggap sebagai bukan perkhidmatan perlu.Sebelum ini, dia menyewa lot kedai di tingkat bawah yang menyediakan lebih banyak ruang untuk mesin percetakannya.Sekarang, dia terpaksa mengecilkan tempat operasi kerana tidak lagi mampu membayar sewa RM4,000 untuk ruang yang lebih besar.“Kami masih perlu bayar sewa walaupun kami tidak boleh beroperasi semasa lockdown,” katanya.“Setelah tiga bulan, kami putuskan untuk pindah kerana dah tidak mampu lagi.”Bagaimanapun, Ariff tidak bersetuju dengan pendapat yang mengatakan kedai percetakan harus dibenarkan dibuka semasa tempoh sekatan pergerakan penuh.“Sebilangan besar pelanggan kami juga adalah perniagaan. Jadi jika perniagaan pelanggan kami dihentikan semasa lockdown, itu bermakna mereka tidak perlukan perkhidmatan kami.”Seperti Syahir, dia ragu-ragu untuk terlalu memikirkan perancangan ke depan pada saat-saat yang masih tidak menentu ketika ini.“Kehidupan kita hari ini sudah tidak boleh diramalkan, saya tak berani ambil risiko lagi,” katanya.“Berapa banyak lagi yang perlu saya habiskan agar perniagaan ini dapat diteruskan? Berapa banyak lagi kerugian yang saya perlu tanggung?”


Sekolah ditutup berdasarkan penilaian bersama PKD, KPM dan kerajaan negeri

Keputusan berkenaan penutupan sekolah berikutan kes Covid-19 adalah berdasarkan penilaian bersama Pejabat Kesihatan Daerah bersama kementerian pendidikan dan kerajaan negeri, kata Menteri Kesihatan Dr Adham Baba.Beliau berkata penilaian itu mengambil kira antaranya bilangan kakitangan dan murid sekolah yang terpaksa menjalani kuarantin atau pengawasan dan pemerhatian di rumah (HSO) setelah disahkan positif Covid-19.“Bagaimanapun, jika melibatkan anak murid tetapi kakitangan sekolah tidak terlibat, kita boleh buka sekolah tersebut,” katanya kepada pemberita selepas merasmikan Program Malaysia Prihatin Vaksinasi Covid-19 ‘Lindung Diri, Lindung Semua’ Peringkat Daerah Tangkak semalam.Beliau berkata demikian ketika ditanya jika ada sekolah lain yang dicadangkan kementerian kesihatan supaya ditutup berikutan peningkatan kes Covid-19 di sekolah-sekolah berkenaan.Ini susulan arahan Jabatan Pendidikan Negeri Kelantan agar semua sekolah dan institusi pendidikan di tujuh jajahan yang dikenakan perintah kawalan pergerakan (PKP) di negeri itu ditutup bermula semalam hingga 24 April depan.Sementara itu, Adham berkata seramai 9,916 penduduk berumur 75 tahun ke atas dijadualkan menerima suntikan vaksin Covid-19 apabila fasa kedua Program Imunisasi Covid-19 Kebangsaan bermula hari ini.Mereka akan menerima suntikan itu di 30 pusat pemberian vaksin di seluruh negara, iaitu masing-masing lima di Kedah, Pahang dan Pulau Pinang, empat di Sabah, masing-masing tiga di Terengganu dan Melaka, dua di Negeri Sembilan dan masing-masing satu di Perlis, Sarawak dan Labuan.


17 lagi korban ketika kes harian di paras 1,700 jangkitan

1,737 kes baru Covid-19 direkodkan semalam menjadikan jumlah keseluruhan sebanyak 4,992,168 kes.
Sebanyak 3,338 pesakit turut dilaporkan sembuh, menjadikan jumlah keseluruhan kes sembuh sebanyak 4,930,524.
Ketika ini, 24,960 kes aktif direkodkan di mana 23,018 atau 92.2% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,848 (7.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 94 kes dan 57 daripadanya memerlukan bantuan alat pernafasan.
17 lagi kes kematian dicatatkan termasuk enam kes kematian ketika tiba di hospital menjadikan keseluruhan korban akibat wabak itu sebanyak 36,684 orang.


Pelan kerajaan hadapi kegawatan ekonomi antara tumpuan Dewan Rakyat

Pelan kerajaan menghadapi kegawatan ekonomi yang dijangka berlaku pada tahun ini merupakan antara tumpuan Dewan Rakyat hari ini.
Berdasarkan Aturan Urusan Mesyuarat, Idris Ahmad (PN-Bagan Serai) bertanyakan menteri kewangan sama ada kerajaan bersedia menyediakan insentif seperti subsidi upah, geran khas kepada perusahaan kecil dan sederhana, pengeluaran Kumpulan Wang Simpanan Pekerja (KWSP) dan bantuan lain seperti yang dilaksanakan kerajaan sebelum ini, pada sesi soal jawab.
Riduan Rubin (Bebas-Tenom) pula mahu menteri kewangan menyatakan perancangan kerajaan untuk meningkatkan kesedaran kewangan dalam kalangan rakyat Malaysia bagi menghadapi ketidaktentuan ekonomi  tahun ini.
Pada sesi sama, Muhammad Ismi Mat Taib (PN-Parit) bertanyakan menteri perladangan dan komoditi mengenai sama ada kerajaan bercadang menaikkan kadar Insentif Pengeluaran Getah (IPG) dari RM2.50 kepada RM4.50 pada waktu ini.
Sementara itu, Hassan Abdul Karim (PH-Pasir Gudang) pula meminta menteri pelancongan, seni dan budaya menyatakan langkah yang telah diambil kerajaan untuk menangani isu kenaikan kos mengerjakan ibadah umrah di Arab Saudi ketika ini.
Selesai sesi soal jawab, sidang Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari kelima.


Rosmah mohon gantung prosiding bicara kes pengubahan wang haram

Rosmah Mansor memfailkan permohonan untuk menggantung prosiding perbicaraan kes pengubahan wang haram (Amla) dan gagal mengisytiharkan pendapatan kepada Lembaga Hasil Dalam Negeri (LHDN) dihadapinya yang dijadualkan bermula Rabu ini.Rosmah, 69, selaku pemohon memfailkan notis usul itu menerusi Tetuan Geethan Ram di Mahkamah Tinggi dengan menamakan pendakwa raya sebagai responden. Peguam Geethan Ram Vincent ketika dihubungi pemberita mengesahkan perkara itu.Hasil semakan sistem mahkamah, permohonan tersebut ditetapkan untuk pengurusan kes di hadapan hakim Mohamed Zaini Mazlan, Rabu ini.Dalam notis usul itu, Rosmah memohon perintah bahawa kesemua prosiding dalam kes terbabit digantung sehingga rayuan berhubung keputusan hakim Zaini yang menolak permohonan Rosmah supaya beliau menarik diri daripada mendengar kes berkenaan, didengar dan diputuskan oleh Mahkamah Rayuan.Rayuan berkenaan ditetapkan untuk pengurusan kes di hadapan timbalan pendaftar Mahkamah Rayuan pada 23 Mac ini.Sementara itu, menerusi afidavit yang difailkan bersama notis usul itu, Rosmah antara lain mendakwa jika Mahkamah Rayuan memutuskan bahawa Zaini bukan hakim yang sesuai untuk mendengar kes terhadapnya, maka perbicaraan kes berkenaan akan menjadi sia-sia, sekiranya perbicaraan telah berjalan.Dakwa Rosmah, sekiranya perbicaraan kes itu diteruskan, ia akan melanggar hak asasinya di mana beliau akan mengalami kemudaratan yang tidak boleh diperbetulkan jika perbicaraan tersebut diisytiharkan terbatal kelak.Pada 14 Disember lepas, Zaini menolak permohonan Rosmah supaya beliau menarik diri daripada mendengar kes pengubahan wang haram dan gagal mengisytiharkan cukai yang dihadapinya dan menetapkan perbicaraan bermula pada 12 Januari ini.Pada 2 November lalu, Rosmah memfailkan permohonan supaya Zaini menarik diri daripada mendengar kes pengubahan wang haram dan gagal mengisytiharkan pendapatan LHDN atas alasan keterangan dan eksibit telah dikemukakan di mahkamah dalam perbicaraan kes solar yang dihadapinya dan dibicarakan di hadapan hakim sama (Zaini) secara langsung atau tidak langsung boleh mempengaruhi hakim itu dalam kes pengubahan wang haram tersebut.Rosmah berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada LHDN.Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, dari 1 Mei 2014 hingga 1 Mei 2018.


Banjir kilat di Kedah, Negeri Sembilan, 3 PPS dibuka

Tiga pusat pemindahan sementara (PPS) di dua negeri dibuka menempatkan 138 mangsa banjir daripada 48 keluarga setakat pagi tadi.Di Kedah, seramai 28 mangsa banjir daripada enam keluarga di Baling ditempatkan di PPS Sekolah Kebangsaan (SK) Tawar setakat 9 pagi ini.Ketua Pegawai Pertahanan Awam Baling Rasidah Kassim berkata kesemua mereka adalah penduduk kampung dari Mukim Tawar.“Pagi ini cuaca cerah di Baling. Air dah surut, mangsa akan ke rumah masing-masing untuk membersihkan rumah,” katanya dalam kenyataan hari ini.Beliau berkata pihak APM Baling akan terus membuat pemantauan dari semasa ke semasa serta sentiasa berada dalam keadaan siap siaga.DIi Negeri Sembilan, data terkini menerusi aplikasi InfoBencana Jabatan Kebajikan Masyarakat melaporkan dua PPS dibuka iaitu di SK Undang Johol dan Dewan Desa Dangi, Johol, Kuala Pilah melibatkan 110 individu membabitkan 42 keluarga setakat 8 pagi tadi.Sementara itu, Pengarah Angkatan Pertahanan Awam Malaysia (APM) Negeri Sembilan Mohd Syukri Md Nor berkata berlaku kejadian tanah runtuh di N14 Jalan Inas – Kampung Batu berikutan hujan lebat di kawasan berbukit di lokasi tersebut yang menghalang sepenuhnya lalu lintas.“Susulan itu pengguna jalan raya dinasihatkan menggunakan jalan alternatif iaitu Laluan FT051 Jalan Kuala Pilah – Seremban atau Laluan FT009 Kuala Pilah – Tampin,” katanya.Dalam pada itu, beliau berkata Pusat Darul Widad di Port Dickson turut dinaiki air namun tiada pemindahan dibuat setakat ini.Hujan lebat berterusan sejak tengah hari semalam menyebabkan beberapa lokasi di tiga negeri dinaiki air, iaitu Kuala Kubu Bharu, Selangor; Nilai, Seremban dan Kuala Pilah, Negeri Sembilan; serta Baling, Kedah.


PAS yakin kerajaan akan jalin kerjasama lebih konstruktif libatkan pembangkang

Setiausaha Agung PAS Takiyuddun Hassan hari ini berkata parti itu yakin kerajaan baru yang bakal ditubuhkan akan mewujudkan kerjasama konstruktif melibatkan pembangkang, mengatakan ia adalah langkah untuk melaksanakan reformasi dalam negara.Takiyuddin berkata kerjasama tersebut menjadi satu permulaan yang baik bagi membentuk landskap baru politik.“PAS amat bersetuju dengan pendekatan kerjasama politik rentas parti yang telah dipelopori kerajaan persekutuan sejak beberapa bulan yang lalu.“PAS yakin kerajaan akan terus berinteraksi dan mewujudkan kerjasama yang lebih konstruktif melibatkan semua pemegang taruh termasuk pihak pembangkang ke arah langkah-langkah reformasi merangkumi semua sektor, institusi dan masyarakat,” katanya dalam kenyataan hari ini.Menurutnya, langkah yang diambil adalah selaras degan realiti politik masa kini dalam konteks pentadbiran negara di seluruh dunia di mana tidak wujud dominasi satu-satu parti politik selepas pilihan raya umum diadakan.“Justeru, PAS menyambut baik sambutan pimpinan pembangkang utama di negara ini terhadap usaha pemulihan negara yang dilakukan kerajaan persekutuan.”Semalam, ketika ditemui pemberita selepas pertemuan bersama Perdana Menteri Ismail Sabri Yaakob, Presiden PKR Anwar Ibrahim memberikan bayangan pembangkang tidak akan mengundi menentang Ismail dalam usul undi percaya yang akan dibentangkan di Dewan Rakyat.Pertemuan yang turut disertai Presiden Amanah Mohamad Sabu dan Seiausaha Agung DAP Lim Guan Eng diakhiri dengan sebuah persetujuan yang ditandatangani bersama antara pembangkang dan kerajaan yang jarang sekali berlaku dalam negara.Antara lain, mereka bersetuju untuk mencari titik persamaan dalam “mengurangkan suhu politik negara” seperti yang dinasihatkan Yang di-Pertuan Agong sebelum ini.“Kami juga bersetuju dan memahami peri pentingnya kebebasan badan kehakiman, reformasi institusi dan tatakelola kerajaan yang baik bagi memastikan keadaan yang lebih kondusif untuk rakyat dan negara dalam konteks Keluarga Malaysia.”


Kementerian pendidikan adakan sesi libat urus pembukaan sekolah negeri Fasa 3

Menteri Pendidikan Radzi Jidin hari ini mengadakan sesi libat urus bersama pihak berkepentingan di Negeri Sembilan bagi membincangkan berhubung pembukaan sekolah di negeri-negeri yang sudah memasuki Fasa 3 Pelan Pemulihan Negara (PPN).Katanya, dalam sesi tersebut perbincangan melibatkan persatuan ibu bapa dan guru (PIBG), guru, guru besar dan pengetua sekolah dari seluruh Negeri Sembilan.“Dalam sesi libat urus ini kementerian pendidikan mendapatkan pandangan ibu bapa, guru dan pentadbir sekolah tentang persekolahan anak-anak di negeri yang memasuki Fasa 3 Pelan Pemulihan Negara (PPN),” katanya dalam satu tulisan yang dimuat naik di Facebook.“Ini adalah penting dalam membantu kementerian pendidikan memuktamadkan pelan komprehensif pembukaan sekolah.”Beberapa hari lalu, Radzi berada di Labuan bagi membincangkan dengan pihak berkepentingan berhubung pembukaan sekolah di negeri-negeri yang sudah memasuki Fasa 4.Dalam tulisannya hari ini beliau berkata, segala saranan dan cadangan yang dilontarkan dalam sesi libat urus ini akan diteliti dan perhalusi.“Apa jua yang kami usahakan pastinya demi pendidikan generasi masa depan negara.”Dalam satu tulisan lain Radzi menambah, sebelum memulakan sesi libat urus tersebut beliau sempat mengadakan mesyuarat secara maya bersama pengerusi Suruhanjaya Perkhidmatan Pendidikan (SPP).Katanya, mesyuarat itu turut dihadiri pengurusan tertinggi kementerian pendidikan dan SPP.“Perkara utama yang kami bincangkan adalah mengenai status pengambilan khas 18,702 Pegawai Perkhidmatan Pendidikan (PPP) Gred DG41 secara one-off.“Saya yakin, SPP selaku Pihak Berkuasa Melantik (PBM) sentiasa komited untuk membantu KPM dalam mempercepatkan pengisian kekosongan jawatan guru,” katanya.


Istilah ‘kerajaan perpaduan’ gemparkan Dewan Rakyat

Pengunaan istilah “kerajaan perpaduan” bagi menggambarkan kerajaan sekarang seperti yang disebut oleh Ahli Parlimen Bagan Lim Guan Eng dari DAP mencetuskan perdebatan hangat di Dewan Rakyat hari ini.
Istilah itu dipertikaikan Ahli Parlimen Beluran Ronald Kiandee dari Perikatan Nasional (PN) yang bangun mencelah ketika perbahasan oleh bekas menteri kewangan itu.
"Kerajaan yang sah sekarang ialah kerajaan perpaduan yang dititah oleh Yang di-Pertuan Agong.
“Terimalah realiti anda adalah pembangkang," kata Lim ketika membahas usul undi percaya kepada perdana menteri, Anwar Ibrahim.
Ronald memaklumkan istilah itu tidak pernah disebut oleh pihak Istana Negara dalam surat oleh Yang di-Pertuan Agong Sultan Abdullah Sultan Ahmad Shah.
"Jangan gunakan nama Yang di-Pertuan Agong, tidak disebut pun dalam surat lantikan Tambun," katanya.
Kerajaan perpaduan dicanang oleh ahli-ahli politik kerajaan terutamanya Pakatan Harapan (PH) selepas Pilihan Raya Umum ke-15 (PRU15) untuk menjelaskan kepada penyokong mereka tindakan bergabung dengan musuh-musuh mereka seperti Barisan Nasional (BN).
PRU15 menyaksikan tiada satu gabungan politik berjaya memperoleh majoriti mudah untuk membentuk kerajaan, meskipun Pengerusi PN Muhyiddin Yassin yang mendakwa menghantar jumlah akuan bersumpah yang cukup untuk dilantik sebagai perdana menteri.
Usul undi percaya dibawa ke Dewan Rakyat bagi menentukan sokongan terhadap perdana menteri, Anwar selepas dilantik perdana menteri ke-10.
Kim mempertahankan istilah tersebut dengan merujuk kepada usul undi percaya yang dibawa Timbalan Perdana Menteri Fadillah Yusof (GPS-Petrajaya).
Ahli Parlimen Pendang, Awang Solahuddin Hashim menyatakan tiada pembangkang dalam kerajaan perpaduan.
"Bagitahu  saya negara mana ada kerajaan perpaduan yang mempunyai pembangkang?" soalnya.
Apa yang menyusulkan ialah perang mulut antara Awang Solahuddin dan Sany Hamzan (PH- Hulu Langat) membabitkan panggilan nama antara satu sama lain.
Dalam sesi perbahasan itu, ahli-ahli Parlimen Barisan Nasional (BN) dilihat tidak banyak bercakap atau mencelah, menjadikan PH dan PN lebih dominan dalam sesi petang.
Sementara itu, Takiyuddin Hassan (PN-Kota Bharu) berkata, dokumen perjanjian persefahaman antara parti-parti yang membentuk kerajaan pada Jumaat dengan jelas menyatakan “kerajaan gabungan”.
"Ia menyebut kerajaan gabungan yang dikenali sebagai Kerajaan Perpaduan Malaysia," katanya.
Tambah beliau, tiada keperluan untuk usul undi percaya setelah Anwar dilantik sebagai perdana menteri.
"Ini satu pertandingan sorak yang dibawa oleh perdana menteri yang mana saya bersetuju dengan Bukit Gelugor bahawa tak perlu undi percaya," katanya.


Kedai cuci kereta, bengkel motorsikal tawar bantuan percuma bagi mangsa banjir

Banjir yang menyebabkan puluhan ribu warga kehilangan tempat tinggal di beberapa negeri termasuk Selangor menarik bantuan ramai pihak, dengan perniagaan tempatan di sekitar Lembah Klang menghulurkan derma selain menyediakan pekhidmatan secara percuma kepada mangsa. Antara penghulur bantuan itu adalah Emily Motorworks di mana pemiliknya kini sibuk membaiki motorsikal yang rosak akibat banjir secara percuma. “Sesiapa yang motorsikalnya rosak kena banjir boleh hantar ke bengkel kami,” katanya kepada MalaysiaNow. “Kami sediakan perkhidmatan percuma.“Untuk ambil motorsikal pun boleh, tanpa sebarang bayaran tambahan.” Emily Motorworks mempunyai dua cawangan, satu di Glenmarie, Shah Alam, satu lagi cawangan di Sungai Chua, Kajang. Dengan dua cawangan itu, mereka dapat menyediakan perkhidmatan di sekitar Shah Alam, Klang, Hulu Langat dan Kuala Lumpur.Setakat semalam, mereka menerima dan mengambil hampir 40 motorsikal yang rosak akibat banjir. Afzan berkata beliau mula membaiki motorsikal secara percuma pada Selasa lalu, namun kerja-kerja membaiki semakin bertambah pada Rabu selepas paras air banjir semakin menurun.Afzan mengatakan dia sangat tahu bagaimana keadaan hidup dalam kesukaran. “Sebelum ini saya pernah berada dalam situasi susah, kakitangan saya pun sama. Kerana itu kami putuskan untuk berikan khidmat percuma dan bantu seramai mungkin mangsa banjir.” Azim yang merupakan pemilik perniagaan cuci kereta, Aesthetic Detailer yang berpangkalan di Bukit Jelutong juga turut menyediakan khidmat percuma kepada mangsa yang memerlukan. “Jika kereta tenggelam bawah paras tempat duduk, kami berikan perkhidmatan secara percuma,” katanya kepada MalaysiaNow. “Kami juga menawarkan khidmat cuci kereta, enjin dan dashboard.”Bagaimanapun, untuk kereta yang tenggelam penuh dalam banjir, mereka perlu membayar RM100, “namun perkhidmatan lain semuanya percuma,” tambahnya. Azim baru sahaja memulakan perniagaan cuci keretanya kurang sebulan sebelum banjir besar berlaku di Selangor. “Kami sebetulnya merancang untuk buka kedai waktu ini. “Namun banjir pula berlaku, jadi saya beritahu kakitangan saya untuk perlahankan perniagaan buat sementara bagi membolehkan aktiviti bantu mangsa banjir setakat yang kami mampu lakukan.“Kami tak dapat bantu berikan wang, tetapi kami boleh tawarkan perkhidmatan kami,” tambahnya. Azim dan dua lagi kakitangannya bekerja keras sejak Isnin lalu. Mereka menyasarkan 25 buah kereta atau lebih dapat dicuci minggu ini.“Saya bukan datang dari keluarga kaya, jadi saya faham tidak ramai orang yang mampu keluarkan ratusan ringgit untuk bersihkan kereta. “Kami tak dapat buat banyak, namun kami harap ini dapat ringankan beban mereka,” katanya. Azim boleh dihubungi di talian 014-223 6045 sementara Afzan boleh dihubungi di talian 018-363 0946.


Dewan Rakyat kecoh isu kelangsungan Menu Rahmah

Persidangan Dewan Rakyat sesi petang bertukar kecoh apabila Ahli Parlimen Padang Serai Azman Nasrudin dari Perikatan Nasional (PN) mempersoalkan kelangsungan kemampuan program Menu Rahmah dalam kalangan peniaga dan pengusaha kedai makan memandangkan kos pengeluaran dan bahan masakan masih tinggi.
Dalam ucapannya, Azman bertanya adakah terdapat perancangan di pihak kerajaan untuk memberikan bantuan kepada peniaga untuk memastikan program itu boleh dilaksanakan secara berterusan.
Tidak berpuas hati dengan kenyataan tersebut, Ahli Parlimen Hulu Langat Mohd Sany Hamzan bersetuju inisiatif tersebut hanya satu bentuk cadangan yang dikemukakan oleh kementerian tanpa saluran bantuan khusus oleh kerajaan.
Bagaimanapun, Sany menegaskan sekiranya tidak bersetuju dengan program tersebut, jangan menjadi seperti Ahli Parlimen Kapar Dr Halimah Ali yang mengaitkan makanan dari Menu Rahmah dengan risiko mendapat kanser dan autisme.
Susulan itu, beberapa ahli Parlimen lain bangkit dan turut sama terlibat berperang mulut dalam isu tersebut.
“Kapar buat cerita tak betul,” jerit Sany.
Halimah kemudian bangun menafikan beliau pernah menyebut mengenai perkara itu.
“Apa yang disebutnya itu tidak betul, cuba tengok hansard saya tak ada pun katakan Menu Rahmah ini menyebabkan kanser.”
Kemudian, ahli Parlimen PAS yang lain mempertahankan Halimah, mengatakan Sany tidak memahami apa yang sedang dibahaskan.
Pertikaman lidah dan kekecohan itu berterusan selama hampir tiga minit sehingga berjaya diredakan oleh Speaker Dewan Johari Abdul yang meminta Azman tidak menerima sebarang celahan dan meneruskan dengan topik lain.
Berucap lebih lanjut, Azman berkata kebimbangan utama ibu bapa buat masa ini adalah menyediakan hidangan kepada ahli keluarga di musim cuti sekolah selama empat minggu jika kerajaan tidak mampu menurunkan harga barang atau menyalurkan bantuan kepada peniaga.
Masih tidak berpuas hati, Sany mencelah mengatakan jika anak ramai maka lebih baik memasak sendiri di rumah dan tidak perlu menghabiskan duit membeli makanan dari Menu Rahmah.
“Memang perlu masak, tapi harga barangan tidak terkawal,” kata Azman.
Terdahulu, Menteri Perdagangan Dalam Negeri dan Kos Sara Hidup Salahuddin Ayub memberitahu pelaksanaan inisiatif Menu Rahmah tidak melibatkan sebarang peruntukan ataupun perbelanjaan daripada kerajaan.
Sebaliknya ia bergantung sepenuhnya kepada komitmen peniaga secara sukarela menyertainya dalam membantu mereka yang memerlukan terutamanya golongan B40.


Polis sahkan Hadi beri keterangan di Bukit Aman

Polis mengesahkan Presiden PAS Abdul Hadi Awang hadir ke Bukit Aman hari ini bagi memberi keterangan berkenaan kenyataannya yang mendakwa komuniti bukan Islam dan bukan bumiputera paling ramai terbabit rasuah.
Tanpa memberi butiran lanjut, Ketua Komunikasi Korporat PDRM A Skandaguru berkata Abdul Hadi hadir bersama peguamnya.
"Beliau telah memberikan kerjasama sepanjang sesi rakaman keterangan berlangsung. Siasatan dikendalikan oleh Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman," katanya dalam kenyataan malam tadi.
Pada Ahad, polis telah membuka kertas siasatan terhadap Hadi susulan kenyataannya yang mendakwa komuniti bukan Islam dan bukan bumiputera adalah golongan paling banyak terbabit rasuah.
Skandaguru sebelum ini dilaporkan berkata polis menerima 28 laporan berhubung kenyataan Hadi itu, dan siasatan dijalankan mengikut Seksyen 505 (C) Kanun Keseksaan kerana mengeluarkan kenyataan dengan niat mengapi-apikan mana-mana golongan dan Seksyen 233 Akta Komunikasi dan Multimedia kerana penggunaan tidak wajar kemudahan rangkaian atau perkhidmatan rangkaian.